Pusat Ekonomi Digital Keluarga Malaysia (PEDi) perkasa peranan penggunaan teknologi

KUALA TERENGGANU, 28 September- Ke arah hasrat melahirkan usahawan dalam pelbagai kategori yang berjaya menerusi penggunaan teknologi maklumat dan komunikasi ICT terkini.  Kesemua Pengerusi di Pusat Ekonomi Digital Keluarga Malaysia (PEDi) yang dilantik di seluruh negara perlu memperkasakan peranan mereka dalam mengatur kesesuaian program di kawasan masing-masing.  Tegas Setiausaha Politik kepada Menteri Komunikasi dan Multimedia Datuk Doktor Budiman Mohd Zohdi, langkah proaktif perlu diambil bagi mencapai matlamat tersebut menerusi latihan dan kemudahan ICT di PEDi.

(Setiausaha Politik Menteri Komunikasi dan Multimedia Datuk Doktor Budiman Mohd Zohdi)

Selain menyasarkan satu PEDi mampu melahirkan seramai 15 usahawan dalam pelbagai kategori, dengan memanfaatkan sepenuhnya perniagaan dan pemasaran secara dalam talian. "Kita hendak perbanyakkan usahawan ekonomi digital, dan insya-Allah, PEDi adalah platform yang terbaik kerana keperluan fizikal kemudahan internet dan juga tenaga kerja yang bertugas di sana akan membantu, terutama sasaran kita untuk rakyat di peringkat akar umbi supaya menjadi inspirasi kepada yang amat berhormat menteri iaitu saling hubungan ini adalah merupakan satu keperluan asasi," katanya selepas menyempurnakan Majlis Penyampaian Watikah Pelantikan Pengerusi PEDi serta Taklimat Telekomunikasi Bersama Pengguna, bagi mewakili Menteri Komunikasi dan Multimedia Tan Sri Annuar Musa di Hotel Paya Bunga, Kuala Terengganu.  Turut hadir Pengarah Suruhanjaya Komunikasi dan Multimedia-MCMC Negeri Terengganu, Zahari Ismail.  Untuk rekod di Terengganu sahaja terdapat sebanyak 66 pusat PEDi yang sebahagian besarnya terletak di kawasan di luar bandar, tetapi tidak termasuk penambahan enam pusat baharu yang masih dalam pembinaan.


Malaysia bakal jadi tuan rumah Sidang Kemuncak Kepimpinan Wanita Sedunia 2023

KUALA LUMPUR, 28 September- Malaysia bakal menjadi tuan rumah Sidang Kemuncak Kepimpinan Wanita Sedunia 2023 (WWLS 2023) yang akan menampilkan lebih 20 ikon bertaraf dunia.Menteri Pembangunan Wanita, Keluarga dan Masyarakat, Datuk Seri Rina Harun berkata, WWLS 2023 akan membincangkan isu kepimpinan wanita di peringkat global dalam segenap aspek.Tema WWLS 2023 iaitu "Norma Baharu, Harapan Baharu, Impian Besar" adalah bertepatan dengan fokus negara selari dengan hasrat Keluarga Malaysia.Persidangan tersebut akan menjadi sebuah pentas global untuk berbincang secara terbuka mengenai kesediaan wanita dalam menghadapai cabaran-cabaran khasnya dalam dunia baharu pasca pandemik.Ia juga sejajar dengan matlamat kerajaan untuk memperkasakan wanita serta meningkatkan kesaksamaan jantina di Malaysia.

"Ini adalah yang pertama kali kita adakan, julung julung kali kita adakan. Kita adakan program untuk 'World Women Leadrship Summit' ini 2023 kita nak himpunkan pemimpin-pemimpin luar."Insya-Allah ada pemimpin-pemimpin negara daripada yang wanita, perdana menteri-menteri wanita yang turut sama dalam menyertai 'World Women Leadership Summit' ini mana kita nak tunjuk bahawa kita nak gerakkan wanita ini. Kita nak bangkitkan wanita. Kita hendak tingkatkan kepimpinan wanita, ada kesedaran bahawa jika wanita ini diberikan peluang, merela boleh menerajui kepimpinan satu organisasi itu dengan bukan sama, malahan lebih baik lagi," kata Rina selepas merasmikan Majlis Pra-Pelancaran Sidang Kemuncak Kepemimpinan Wanita Dunia 2023 (WWLS 2023) di Kuala Lumpur.

(Menteri Pembangunan Wanita, Keluarga dan Masyarakat, Datuk Seri Rina Harun)


Raja Permaisuri Agong berkenan berangkat ke Majlis Santapan Malam Simposium Tekstil Tradisional ASEAN ke-8

(Raja Permaisuri Agong Tunku Hajah Azizah Aminah Maimunah Iskandariah (tengah) berkenan bergambar bersama Raja Perempuan Kelantan Tengku Anis Tengku Abdul Hamid (tiga, kanan) pada Majlis Santapan Malam sempena Simposium Tekstil Tradisional ASEAN Ke-8 di Istana Negara hari ini/BERNAMA)

KUALA LUMPUR, 27 September- Raja Permaisuri Agong Tunku Hajah Azizah Aminah Maimunah Iskandariah berkenan berangkat ke Majlis Santapan Malam sempena Simposium Tekstil Tradisional ASEAN ke-8. Baginda yang juga merupakan pengasas dan penaung Yayasan Tenun Pahang Diraja, tiba di Istana Negara pada pukul 8.45 malam. Tunku Azizah turut diiringi Sultanah Terengganu Sultanah Nur Zahirah, Tengku Permaisuri Selangor Tengku Permaisuri Norashikin Abdul Rahman, Raja Permaisuri Perak Tuanku Zara Salim dan Sultanah Kelantan Nur Diana Petra Abdullah.

(Raja Permaisuri Agong Tunku Hajah Azizah Aminah Maimunah Iskandariah (tengah) bersama Sultanah Terengganu, Sultanah Nur Zahirah berkenan berangkat pada Majlis Santapan Malam sempena Simposium Tekstil Tradisional ASEAN Ke-8 di Istana Negara hari ini/BERNAMA)

Majlis santapan itu juga dihadiri kira-kira 400 penggiat seni tekstil tempatan dan luar negara.Hadirin disajikan dengan persembahan kebudayaan dan pertunjukan fesyen busana tradisional termasuk songket dan tenun Pahang.Selain mempamerkan keindahan tekstil Malaysia, ia secara tidak langsung memperkenal budaya tempatan kepada negara luar.Ini merupakan sebahagian acara simposium yang berlangsung sejak 25 September lalu hingga Jumaat ini.Penganjurannya telah menghimpunkan penggiat seni tekstil dari 13 negara termasuk Brunei, Indonesia, Kemboja, Kanada, India, Filipina dan Myanmar.


Mobilisasi projek LCS diyakini dapat disempurkan hujung tahun ini - Hishamuddin

KUALA LUMPUR, 27 September - Kerja-kerja mobilisasi projek Kapal Tempur Persisir (LCS) diyakini dapat disempurnakan hujung tahun ini seperti yang dijadualkan.Menteri Kanan Pertahanan, Datuk Seri Hishammuddin Tun Hussein menyifatkan perkembangan terkini mengenai projek tersebut telah mencapai banyak kemajuan.Katanya, perkembangan dan maklumat lengkap berkaitannya akan diumumkan dalam tempoh terdekat.

“Saya akan umumkan minggu depan perkembangan projek LCS. Banyak benda yang sudah kita lakukan kerana saya sudah umumkan, dalam enam bulan ini tempoh mobilisasi dan banyak perkara yang orang tidak tahu kita sudah lakukan setakat hari ini," katanya kepada pemberita selepas melawat Hospital Angkatan Tentera (HAT) Tuanku Mizan, di sini.Tambah Hishamuddin, hubungan dengan syarikat pembekal projek tersebut dari dalam dan luar negara juga berjaya dipulihkan."Kita hidupkan balik hubungan kita dengan OEM... di Eropah sudah pun dilakukan...OEM yang sedia ada juga sudah pun dilakukan. Perbincangan kita dengan bank-bank untuk pastikan bahawa kabinet telah memutuskan bahawa ini perlu dilakukan juga akan dibincangkan," katanya.


Bajet 2023: CUEPACS cadang kerajaan beri bonus sebulan gaji kepada penjawat awam

SEREMBAN, 27 September- Kongres Kesatuan Pekerja-pekerja Di Dalam Perkhidmatan Awam (CUEPACS) menggesa kerajaan mempertimbang pemberian bonus sekurang-kurangnya sebulan gaji kepada penjawat awam dalam Belanjawan 2023 yang akan diumumkan nanti. Presiden CUEPACS, Datuk Adnan Mat berkata pemberian bonus tersebut dilihat wajar kerana lebih 11 tahun penjawat awam hanya menerima Bantuan Khas Kewangan (BKK) yang dibentangkan setiap kali belanjawan. "Bagi kami kerajaan majikan kami ini walaupun tidak pernah memperkenalkan bonus walaupun telah pun mengumumkan dalam bantuan khas kewangan yang lalu tetapi sebenarnya kami merayu pada kerajaan untuk tahun ini perkenalkanlah bonus untuk kami setelah 11 tahun tiada bonus, hanya bantuan khas kewangan," kata Adnan kepada RTM pada Majlis Persidangan Perwakilan Tri-Tahunan CUEPACS Negeri Sembilan Sesi 2022-2025, di Seremban.Ujarnya, bonus tersebut adalah sebagai penghargaan kepada penjawat awam yang telah melaksanakan tugas mereka dengan baik serta bertungkus lumus menangani pandemik COVID-19 yang melanda negara.

(Presiden CUEPACS, Datuk Adnan Mat ditemui RTM pada Majlis Persidangan Perwakilan Tri-TahunanCUEPACS Negeri Sembilan Sesi 2022-2025, hari ini)

Sementara itu, beliau turut menyeru agar Lembaga Pembiayaan Perumahan Sektor Awam (LPPSA) menyediakan moratorium selama dua tahun atau dalam tempoh yang sesuai kepada penjawat awam yang berhadapan dengan isu rumah terbengkalai dan tidak boleh diduduki. Jelasnya, terdapat banyak aduan berkaitan pinjaman yang telah diluluskan dan dibayar sepenuhnya oleh LPPSA kepada pemaju, namun rumah tersebut tidak siap rumah dan tidak boleh diduduki serta lebih malang lagi gaji penjawat awam telah dipotong setiap bulan. "Justeru itu kami menyeru supaya LPPSA menyediakan moratorium selama dua tahun atau satu tempoh yang sesuai atau paling hampir satu tempoh yang rumah kami siap, barulah potongan gaji patut dimulakan.Sekarang rumah tidak siap, ada yang lebih teruk lagi hanya tiga bulan sahaja dinaikkan tetapi bayaran rumah tersebut telah diluluskan LPPSA kepada pemaju," tambahnya.Usul rumah terbengkalai dalam tempoh yang lama khususnya di Kelantan dan Sarawak menyebabkan penjawat awam terpaksa mengeluarkan perbelanjaan bulanan bagi membiayai pinjaman perumahan serta sewa rumah.


Semakan Misi Khidmat Nasihat Keselamatan Nuklear Antarabangsa, bulan depan

KUALA LUMPUR, 27 September - Malaysia akan menganjurkan Semakan Misi Khidmat Nasihat Keselamatan Nuklear Antarabangsa bulan depan, kata Menteri Sains, Teknologi dan Inovasi (MOSTI) Datuk Seri Dr Adham Baba.Beliau berkata misi itu akan membantu Malaysia dalam melengkapkan semakan untuk penambahbaikan dalam mekanisme keselamatan sedia ada."Kami menghargai sokongan berterusan Agensi Tenaga Atom Antarabangsa (IAEA) dalam melaksanakan Pelan Sokongan Keselamatan Nuklear Bersepadu di Malaysia," katanya dalam ucapan pada Persidangan Umum IAEA di Vienna, Austria.Selain itu, Dr Adham turut menzahirkan penghargaan atas bantuan IAEA dalam pelbagai projek penyelidikan yang diselaraskan untuk menggalakkan perkongsian maklumat saintifik dan teknikal. Beliau berkata Malaysia turut berbangga dengan pengiktirafan sebagai pusat kolaborasi IAEA oleh agensi itu dalam bidang pemprosesan radiasi, ujian tanpa kerosakan lanjutan dan pembiakan mutasi tumbuhan."Justeru, kami tidak sabar untuk memperbaharui perlantikan pusat kolaborasi IAEA untuk terus berkongsi kepakaran kami dengan anggota yang lain," tambahnya.

(Datuk Seri Dr Adham Baba/FOTO FACEBOOK MOSTI)

Merumuskan ucapannya, Dr Adham mengulangi komitmen teguh dan sokongan berterusan Malaysia kepada IAEA, termasuk menerusi sumbangan yang sewajarnya. Beliau berkata Malaysia menghargai usaha berterusan IAEA untuk mempromosi ketelusan, kecekapan dan akauntabiliti dalam pengaplikasian teknologi nuklear untuk tujuan yang selamat dan aman. - BERNAMA


Polis Perak tumpas kes curi elektrik, kerugian RM1.3 juta

IPOH, 27 September - Polis Perak menumpaskan kes kecurian elektrik terbesar tahun ini melibatkan kerugian RM1.3 juta dalam satu operasi di Hutan Melintang, semalam.Operasi sekitar pukul 12.30 tengah hari itu dilakukan ke atas sebuah kilang makanan sejuk beku yang dipercayai menjalankan kegiatan berkenaan sejak 2016.

Ketua Polis Perak, Datuk Mohd Yusri Hassan Basri berkata siasatan mendapati kilang berkenaan telah menggunakan elektrik secara haram melalui penyambungan dan pengubahsuaian wayar di bilik pencawang elektrik Tenaga Nasional Berhad (TNB).

"Semasa serbuan didapati terdapat pintasan pada litar arus pendua S1 dan S2 bagi ketiga-tiga fasa pada terminal alat ubah dengan menggunakan wayar asing. "Kalau ikutkan dia akan bayar dalam RM90,000 sebulan bil elektrik, tapi apabila telah buat ubah suai menggunakan pendawaian dan sebagainya dia hanya membayar RM15,000 sahaja," katanya dalam sidang media di Ibu Pejabat Polis Kontinjen (IPK) Perak, di sini. Operasi telah disertai Bahagian D4 (Risikan/Operasi/Rekod) Jabatan Siasatan Jenayah Bukit Aman bersama TNB.Beliau berkata, dalam operasi itu polis turut menahan seorang lelaki warga tempatan dipercayai penyelia kilang terbabit serta 57 pekerja asing masing-masing warga Myanmar, Indonesia, Vietnam dan Bangladesh atas kesalahan tiada dokumen perjalanan diri yang sah.Katanya, penyelia berusia 31 tahun itu telah direman selama empat hari manakala pekerja asing ditahan reman selama 14 hari masing-masing bermula Selasa."Kes kini disiasat di bawah Seksyen 427 Kanun Keseksaan, Seksyen 37(3) Akta Bekalan Elektrik 1990 dan Seksyen 56(1)(d) Akta Imigresen 1959/63," katanya.


Isu ketidakpadanan pekerjaan graduan perlu diberi perhatian umum - Onn Hafiz

JOHOR BAHRU, 27 September- Kerajaan Johor memerlukan komitmen agensi-agensi terlibat dan para akademia daripada universiti awam dan swasta bagi mencari penyelesaian berhubung isu ketidakpadanan peluang pekerjaan dihadapi graduan dalam negeri.  Menteri Besar Johor, Datuk Onn Hafiz Ghazi berkata isu melibatkan ketidaksepadanan tawaran disediakan pemain industri dengan Institut Pengajian Tinggi (IPT).Menurutnya, satu perbincangan turut akan diadakan bersama pemain industri serta exco kerajaan negeri bagi menyelesaikan isu terbabit. "Kita juga perlukan bantuan daripada pemain industri. Oleh itu, dipenghujungnya nanti akan ada sesi bersama pemain-pemain industri. Insya-Allah, dalam masa terdekat dan kita akan cuba buat perbincangan tersebut sekurang-kurangnya empat kali setahun," kata Onn Hafiz ketika berucap semasa Majlis Penyerahan Resolusi Bengkel Jawatankuasa Pemandu Modal Insan Negeri Johor.

(Menteri Besar Johor, Datuk Onn Hafiz Ghazi ditemui media pada Majlis Penyerahan ResolusiBengkel Jawatankuasa Pemandu Modal Insan Negeri Johor, hari ini)

Antara dapatan daripada bengkel tersebut, ialah cadangan meningkatkan kerjasama industri dalam pemadanan pekerjaan serta pengukuhan kerjasama agensi dan jabatan bagi menyelesaikan isu penempatan pekerjaan.  Selain, mewujudkan dasar kerajaan negeri untuk menarik minat pekerja kekal bekerja di Johor dan cadangan mengenai kajian tangga gaji negeri.


Bajet 2023, Johor sasar lebarkan lebuh raya PLUS Yong Peng ke Johor Bahru

JOHOR BAHRU, 27 September- Kerajaan Johor sedang berusaha mencari inisiatif bagi melebarkan Lebuh Raya Utara Selatan (PLUS) dari Yong Peng ke Johor Bahru menerusi Bajet 2023.  Menteri Besar Johor, Datuk Onn Hafiz Ghazi berkata usaha tersebut adalah sebahagian daripada komitmen kerajaan negeri, meningkatkan mutu pembangunan infrastruktur dan memastikan pembangunan terus diperhebat dalam negeri.  Menurutnya, kejayaan inisiatif tersebut, memerlukan kestabilan politik di peringkat negeri dan nasional.  "Negeri Johor dalam keadaan baik. Kita mempunyai kestabilan yang kami perlukan pada peringkat negeri tetapi suka tak suka, kita juga perlukan kestabilan di peringkat nasional.Pada tahun 2018, banyak perkara telah dijanjikan seperti Kereta api Berkelajuan Tinggi (HSR) tetapi apabila berlaku perubahan kerajaan, semua inisiatif yang sepatutnya telah berjalan, diberhentikan," kata Onn Hafiz kepada RTM ketika berucap Majlis Penyerahan Resolusi Bengkel Jawatankuasa Pemandu Modal Insan Negeri Johor.

(Menteri Besar Johor, Datuk Onn Hafiz Ghazi)

Dalam pada itu, beliau memberitahu, Johor Corporation (JCORP) telah menandatangani Memorandum Persefahaman (MoU) bersama syarikat perdagangan terkemuka dari Jepun, Sojitz bagi menjalankan kajian nyahkarbon menerusi penggunaan hidrogen.


Lebih 2,100 tapak 5G telah beroperasi, liputan cecah  33 peratus setakat Ogos - Zahidi

KUALA LUMPUR, 27 September - lebih 2,100 tapak 5G telah beroperasi, manakala liputan perkhidmatan itu pula kini mencecah 33 peratus setakat akhir bulan lalu.Timbalan Menteri Komunikasi dan Multimedia, Datuk Zahidi Zainul Abidin berkata ia membabitkan kawasan berpenduduk di Selangor, Negeri Sembilan, Melaka, Johor, Pulau Pinang, Perak, Sabah, Sarawak, Kuala Lumpur dan Putrajaya.

Beliau optimis, sasaran 36 peratus liputan 5G pada penghujung tahun ini mampu dicapai.

"Kita sudah memperluaskan ke lapan buah negeri dan kita harap usaha sama ini akan berkembang ke negeri lain dengan penambahan gentian optik (fibre optic) dengan kerjasama Telekom Malaysia serta syarikat telekomunikasi sedia ada.Kalau boleh kita hendak kembangkan di Kelantan dan Perlis, ini antara negeri yang masih kita nak majukan," katanya dalam sidang media selepas menyaksikan pemeteraian MoU usaha sama Program 4G dan 5G antara MRH Digital Sdn Bhd, Chendu Sihan Technology Stock Co.Ltd dan Cosmos International Consutancy Sdn Bhd, di sini.Tambah Zahidi, perjanjian usaha sama antara MRH Digital Sdn Bhd, Chendu Sihan Technology Stock Co.Ltd dan Cosmos International Consutancy Sdn Bhd itu dilihat berupaya membantu Malaysia mencapai ketersambungan 5G merentasi negara lebih awal.“Kita sedia maklum, kawasan luar bandar ada masalah liputan lemah. Kita mahu fokuskan pada kawasan agensi di luar bandar. RM1.6 bilion pelaburan dikeluarkan daripada organisasi swasta. Kerjasama ini sangat baik, dapat membantu ekonomi negara dan kerajaan.


Murid alami detik cemas, kepala tersangkut kon

PONTIAN, 27 September- Seorang murid lelaki berumur sepuluh tahun berdepan detik cemas apabila kepalanya tersangkut pada sebuah kon di Sekolah Kebangsaan Api-Api, Pontian, Johor. Komander Operasi daripada Balai Bomba dan Penyelamat (BBP) Pontian, Penguasa Bomba Kanan Dua KUP Mohd Ezal Azman memaklumkan, insiden berlaku ketika kanak-kanak tersebut sedang bermain bersama rakan selepas tamat waktu persekolahan sekitar pukul 1.28 tengah hari.  Bagaimanapun, kon tersebut berjaya dikeluarkan daripada kepala kanak-kanak tersebut kira-kira 25 minit kemudian oleh anggota Jabatan Bomba dan Penyelamat (JBPM) dengan memotong kon terbabit menggunakan peralatan khas.  Tiada kemalangan jiwa dilaporkan dan operasi tamat pada pukul 1.25 minit tengah hari.Seramai enam anggota serta sebuah jentera daripada BBP Pontian digerakkan ke lokasi kejadian.

(Anggota JBPM BBP Pontian membantu murid itu dengan memotong konberkenaan dengan peralatan khas)


Transformasi digital, Malaysia komited perkukuh kerjasama secara global

BUCHAREST, 27 September- Malaysia komited memperkukuh kerjasama dengan masyarakat antarabangsa bagi memacu kesalinghubungan sejagat dan transformasi digital yang mampan.Menteri Komunikasi dan Multimedia, Tan Sri Annuar Musa berkata ketersambungan kini seharusnya menjadi sebahagian daripada hak asasi manusia bagi menghubungkan keluarga dunia."Sebagai negara berbilang agama dan bangsa, rakyat Malaysia hidup sebagai sebuah keluarga dibawah falsafah Keluarga Malaysia tanpa mengira bangsa, agama, budaya, status sosioekonomi mahupun identiti geografi.Kesalinghubungan bukan hanya penting untuk menyatukan Keluarga Malaysia malah kini harus menjadi sebahagian daripada hak asasi manusia yang menghubungkan masyarakat global atau keluarga dunia," kata Annuar dalam ucapannya pada Persidangan Plenipotensiari Kesatuan Telekomunikasi Antarabangsa (ITUPP22) di Bucharest, Romania.

(Menteri Komunikasi dan Multimedia Malaysia, Tan Sri Annuar Musa berucap pada ITUPP22di Bucharest, Romania)

Tan Sri Annuar turut berkongsi strategi komprehensif Malaysia bagi menjayakan matlamat berkenaan.Ini termasuk mewujudkan Pelan Tindakan Ekonomi Digital Malaysia (MyDigital), Dasar Revolusi Perindustrian Keempat (N4IR) dan Rancangan Malaysia Kedua Belas.ITUPP22 berlangsung mulai semalam hingga 14 Oktober disertai 181 negara.


Amaran ribut petir beserta hujan lebat dan angin kencang

KUALA LUMPUR, 27 September - Kejadian ribut petir beserta hujan lebat dan angin kencang dijangka berlaku di negeri-negeri utara semenanjung, selain Kelantan dan Terengganu, bermula esok.Ramalan dikeluarkan Jabatan Meteorologi Malaysia (Met Malaysia).

Berdasarkan analisis, tiupan angin barat rantau negara dijangka meningkat.Ini disebabkan Taufan Noru yang diramal bergerak ke Vietnam dari barat Filipina hingga membentuk garis badai.


Laporan cubaan culik tidak benar, pelajar reka cerita

IPOH, 27 September - Susulan laporan berkaitan cubaan menculik seorang pelajar sebuah sekolah di Ipoh yang tular baru baru ini.  Ketua Polis Perak, Datuk Mohd Yusri Hassan Basri berkata hasil siasatan lanjut mendapati kejadian itu adalah tidak benar. Jelasnya, polis telah menemubual lima saksi berhubung kejadian itu antaranya pengawal keselamatan dan pemandu van sekolah.

(Mohd Yusri bercakap dalam sidang media di Ibu Pejabat Polis Kontinjen (IPK), Perak)

"Kita dapati bahawa cerita atau pun laporan yang mengatakan kanak-kanak ini cuba diculik adalah tidak benar. Tidak benar kerana kanak kanak ini telah mereka reka cerita pada ibunya hanya kerana kanak-kanak ini melihat melalui media sosial, viral dan dia lihat ada kejadian kejadian atau pun melihat video-video lama, jadi dia terpengaruh dengan perkara itu."Dia mereka cerita kepada ibunya dan ibunya membuat laporan polis dan kita telah panggil apakah tujuan dia buat laporan ini dan kanak kanak ini berkata dia hendak lihat cara bagaimana polis ambil tindakan," kata Mohd Yusri di sini.Pada 23 September lalu, tular di media sosial berkenaan satu cubaan culik seorang murid di hadapan Sekolah Kebangsaan Pengkalan, Taman Pinji Mewah, Ipoh.  Laporan polis telah dibuat oleh ibu mangsa pada hari sama.


Malaysia tawar UAE sertai pelaburan timbal balas, sokong Dasar Sekuriti Makanan - PM

ABU DHABI, 27 September - Malaysia mencadangkan penubuhan Jawatankuasa Teknikal Bersama dengan Emiriah Arab Bersatu (UAE) bagi membincangkan skop kerjasama dalam sekuriti makanan.  Semasa pertemuannya dengan Presiden UAE, Perdana Menteri, Datuk Seri Ismail Sabri Yaakob menjemput negara itu untuk membuat pelaburan timbal balas di Malaysia bagi menyokong Dasar Sekuriti Makanan kedua-dua negara.  "Saya menawarkan kepada Presiden supaya mereka buat pelaburan timbal balas. Sebagai negara yang ada tanah luas, kita minta mereka buat pelaburan pertanian di Malaysia. Sebab UAE ada perancangan jadi hab export pertanian kepada negara-negara Afrika. Presiden sambut baik cadangan baik, cadangan saya dan kita berdua setuju untuk segera wujudkan jawatankuasa kerja bersama untuk melihat cara lebih terperinci tentang cadangan pelaburan balik dari segi sekuriti makanan di Malaysia," kata Ismail Sabri di sini.

(Ismail Sabri bercakap kepada pemberita di Abu Dhabi)

Di Malaysia, Pelan Tindakan Dasar Sekuriti Makanan 2021-2025 telah dibangunkan bagi memperkukuh keselamatan makanan negara.  Ia mengambil kira isu dan cabaran di sepanjang rantaian bekalan makanan bermula daripada input pertanian hingga ke sisa makanan.  Manakala UAE membangunkan Strategi Sekuriti Makanan Nasional 2051 untuk menjadikan negara itu yang terbaik di dunia dalam Indeks Keselamatan Makanan Global menjelang 2051.  Strategi itu antara lain bermatlamat membangunkan sistem nasional yang komprehensif berdasarkan pengeluaran makanan yang mampan melalui penggunaan teknologi moden.


Bajet 2023: Melaka mahu tumpu pada sektor pelancongan

MELAKA, 27 September - Kerajaan Negeri Melaka mengharapkan tumpuan diberi terhadap sektor pelancongan serta penambahbaikan infrastruktur jalan dan pengangkutan awam dalam Bajet 2023.Ketua Menterinya, Datuk Seri Sulaiman Md Ali berkata ini memandangkan sektor pelancongan khususnya di Melaka kini kembali mendapat sambutan menggalakkan.  Peruntukan itu jelasnya untuk menambah baik usaha pemeliharaan dan pemuliharaan bangunan warisan di sini yang menjadi tumpuan pelancongan.  Selain itu bagi menyelenggara infrastruktur awam dan jalan raya demi keselamatan pengunjung.

(Sulaiman Md Ali bercakap kepada pemberita selepas merasmikan Pesta Buku Melaka 2022 anjuran Perbadanan Perpustakaan Awam Melaka (PERPUSTAM), di sini)

"Peruntukan-peruntukan khusus kepada pelancongan dapat diberikan tumpuan kepada negeri Melaka, begitu juga dengan bajet terutama dalam sistem pengangkutan awam dan jalan raya.Yang ini saya juga berharap agar Melaka tidak ketinggalan dalam apa juga infrastruktur pengangkutan mahupun jajaran jalan raya yang hari ini di Melaka agak padat," kata Sulaiman Md Ali di sini.

Pesta Buku Melaka yang berlangsung selama enam hari akan berakhir pada 2 Oktober dan mensasarkan kehadiran 20,000 pengunjung.


Dua hospital medan dipersiap ATM bagi menghadapi bencana - Hishamuddin

KUALA LUMPUR, 27 September - Kementerian Pertahanan akan melaksanakan perolehan dua unit hospital medan tambahan membabitkan kos keseluruhan RM47 juta bagi menghadapi sebarang bencana dan kecemasan.

Menteri Kanan Pertahanan, Datuk Seri Hishammuddin Tun Hussein berkata langkah itu penting sebagai persediaan Angkatan Tentera Malaysia (ATM) dalam mengatur gerak lebih banyak hospital medan sekiranya diperlukan termasuk ketika musim tengkujuh ini.

"Kementerian Pertahanan kini dalam tahap kesiapsiagaan yang tinggi untuk membantu agensi-agensi berkaitan dan menunggu arahan Jawatankuasa Pengurusan Bencana Pusat yang dipengerusikan Perdana Menteri Datuk Seri Ismail Sabri Yaakob," katanya kepada pemberita selepas melawat Hospital Angkatan Tentera (HAT) Tuanku Mizan, di sini.

Semasa negara berdepan pandemik COVID-19, ATM mengoperasikan 10 hospital medan di seluruh negara bagi membantu merawat pesakit.

Sementara itu, Hishamuddin berkata kementerian juga akan menaik taraf perkhidmatan dan kemudahan kesihatan miliknya dengan kesemua lima HAT bakal melalui proses selenggaraan dan penambahbaikan.

Beliau berkata, ia membabitkan perbelanjaan RM30.66 juta untuk bekalan ubatan, RM4.67 juta bagi menambah baik peralatan perubatan dan RM2.6 juta bagi selenggaraan bangunan.


Kes culik, polis Terengganu tidak terima laporan

KUALA NERUS, 27 September- Polis Terengganu menyangkal dakwaan terdapat kes cubaan menculik murid mahupun kanak-kanak di negeri ini.Ketua Polis Terengganu, Datuk Rohaimi Md Isa berkata sehingga kini tiada laporan diterima berhubung kes penculikan dan cubaan menculik sebagaimana tular di media sosial. "Ketika ini tular di media sosial mengenai surat yang telah dikeluarkan oleh beberapa sekolah tertentu di negeri Terengganu mengenai kes penculikan kanak-kanak sekolah yang kononnya 'sering berlaku' semasa ini."Polis Terengganu menafikan ada berlaku kes penculikan tersebut atau cubaan menculik seperti didakwa kerana sehingga hari ini tiada satupun laporan polis diterima daripada orang awam ataupun dari pihak sekolah sendiri mengenai insiden tersebut," katanya di sini hari ini.

(Ketua Polis Terengganu, Datuk Rohaimi Md Isa)

Sehubungan itu, beliau meminta agar anggota masyarakat bertenang dan menggesa pihak sekolah supaya sentiasa berhubung dengan pihak polis sekiranya timbul sebarang isu keselamatan menerusi ketua polis daerah atau pegawai perhubungan sekolah (PPS) masing-masing."Saya juga ingin menegaskan agar pihak sekolah tidak mengeluarkan apa-apa kenyataan secara bersurat atau melalui kumpulan sosial yang akan memberikan kerisauan kepada ahli keluarga dan kegusaran yang tidak sewajarnya."Bagaimanapun, pihak polis akan terus bekerjasama dengan pihak sekolah dalam memberikan maklumat terkini dan meningkatkan rondaan di kawasan sekolah terutamanya pada waktu tamat sesi persekolahan,” tambah Rohaimi.


Kamus Dewan Pustaka, sumber rujukan utama bahasa Melayu

KUALA LUMPUR, 27 September- Kamus Dewan Pustaka (KDP) seharusnya menjadi rujukan utama dalam memartabatkan kosa kata bahasa Melayu.Ahli Lembaga Pengelola Dewan Bahasa Pustaka, Tan Seri Syed Danial Syed Ahmad berkata lebih 120,000 jumlah entri dan subentri merangkumi pelbagai kata akar dan kata terbitan yang terkandung dalam KDP mampu menjadi tanda aras perkembangan Bahasa Melayu. Menurutnya, usaha ini juga selaras dengan aspirasi negara memartabatkan Bahasa Melayu sebagai bahasa kebangsaan negara."Namun begitu, bahagian Dewan Bahasa, Dewan Majalah baik bahagian Perkamusan ingin memperbaiki lagi demi manfaat rakyat serta negara dan penggunaan bahasa sebagai bahasa kebangsaan.Dalam Kamus Dewan Perdana ini, ada sebutan yang ditulis dalam fonetik misalnya sepak dan se'pak. Ada simbol fonetiknya, jadi tidak mengelirukan orang," kata Syed Danial kepada RTM selepas persidangan Kolokium Perkamusan Melayu, Kamus Dewan Perdana, Khazanah Unggul Negara di Kuala Lumpur.

(Ahli Lembaga Pengelola Dewan Bahasa Pustaka, Tan Seri Syed Danial Syed Ahmad ditemu bualmedia RTM selepas persidangan hari ini)

Tambah beliau, aktiviti penyusunan kamus Melayu perlu sentiasa diperkasa dalam mengembangkan kosa kata Bahasa Melayu.


Kes cubaan culik murid, KPM tunggu laporan terperinci sebelum tindakan lanjut

SUNGAI PETANI, 27 September - Kementerian Pendidikan Malaysia (KPM) perlu menunggu laporan terperinci mengenai kes tular cubaan menculik murid di Kelantan dan Perak baru-baru ini, sebelum membuat sebarang tindakan lanjut mengenai perkara itu. Timbalan Menteri Pendidikan 1, Datuk Dr Mah Hang Soon berkata ketika ini pihaknya tidak dapat memberi sebarang komen mengenai kes berkenaan sehingga laporan penuh mengenainya diperoleh daripada pihak berkaitan.

(Mah Hang Soon ketika ditemui pemberita)

"Kita kena tunggu laporan terperinci sebelum boleh komen lebih lanjut," katanya. Beliau bercakap kepada pemberita selepas melancarkan Sambutan Hari Susu Sekolah Sedunia Peringkat Kebangsaan di sini.Mah Hang Soon mengulas mengenai keperluan KPM memasang sistem kamera liar tertutup (CCTV) di pintu pagar utama sekolah atau pondok pengawal keselamatan sekolah untuk memantau kejadian cubaan menculik muri Turut hadir Pengarah Pendidikan Jabatan Pendidikan Negeri Kedah, Rozaini Ahmad dan Ketua Pengawai Operasi Farm Fresh, Azmi Zainal.


Kerja projek pengurusan banjir di LPT1 bermula Oktober ini

KUALA LUMPUR, 27 September - Pengendali Lebuhraya Kuala Lumpur–Karak (KLK) dan Lebuhraya Pantai Timur Fasa Satu (LPT1) ANIH Berhad akan memulakan kerja-kerja fasa satu projek pengurusan banjir di LPT1 bermula 1 Oktober ini.Pengurus Besar Kanan ANIH Berhad, Radzimah Mohd Radzi berkata syarikat konsesi itu telah mengambil beberapa langkah penting untuk memastikan kelancaran projek, termasuk menjalankan kajian banjir secara terperinci dan komprehensif di sepanjang LPT1.Ini bagi mengenal pasti komponen tebatan banjir yang akan dilaksanakan demi mengurangkan risiko kejadian banjir daripada berulang."ANIH Berhad sebelum ini telah bekerjasama dengan pelbagai agensi kerajaan di peringkat tempatan, negeri dan persekutuan untuk mendapatkan maklumat yang diperlukan termasuk menilai cabaran semasa bagi melengkapkan cadangan rekabentuk dan proses kerja projek tersebut."Antara kajian utama yang dilakukan dengan kerjasama Jabatan Pengairan dan Saliran(JPS) termasuk semakan dan penilaian data kajian lampau berkaitan isu banjir, termasuk analisis dan penilaian hidrologi, hidraulik serta kajian kesesuaian tanah. Keseluruhan projek pengurusan banjir itu dijangka akan mengambil masa selama dua tahun," katanya menerusi kenyataan.

Tambah Radzimah, projek yang akan membabitkan 11 kawasan kritikal sepanjang LPT1 itu adalah sebahagian komitmen berterusan syarikat dan kerajaan bagi mempertingkatkan tahap keselesaan dan keselamatan para pengguna LPT1 terutama pada musim tengkujuh.Katanya, fasa pertama membabitkan jaringan di Kilometer 124 dan dijangka mengambil masa selama 12 bulan."Sehubungan itu, ANIH Berhad akan menutup laluan kecemasan arah ke Kuala Lumpur di lokasi selama enam bulan bermula dari Oktober ini sehingga April 2023. Laluan kecemasan Kilometer 124 arah ke Kuantan pula akan ditutup bermula dari Mei sehingga November 2023."Selain menutup laluan kecemasan, ANIH Berhad juga akan mengaktifkan laluan kontra di kawasan terbabit bagi memastikan impak lalu lintas berada pada tahap minimum sepanjang tempoh itu," katanya.Sehubungan itu, beliau berkata pengguna lebuh raya dinasihatkan supaya mematuhi papan tanda keselamatan sepanjang projek pengurusan banjir itu dijalankan.Pengguna juga boleh mendapatkan informasi tepat dan terkini mengenai perkembangan terkini projek itu termasuk informasi laluan sementara sepanjang tempoh itu melalui laman sosial rasmi Lembaga Lebuhraya Malaysia/ANIH Berhad di Twitter @LLM Trafik, @LPTTrafik dan Facebook @Lembaga Lebuhraya Malaysia, @Lebuhraya Pantai Timur.Pengguna juga boleh menghubungi talian hotline LLM di 1800-88-7752 dan LPT-Line di 1-700-818-700.


Bajet 2023: KPWKM harap 30 peratus peningkatan peruntukan

KUALA LUMPUR, 27 September- Kementerian Pembangunan Wanita, Keluarga dan Masyarakat (KPWKM) berharap ada peningkatan peruntukan sekurang-kurangnya 30 peratus bagi kementerian itu menerusi Bajet 2023.Menterinya, Datuk Seri Rina Harun berkata dengan pertambahan peruntukan ia dapat menyediakan lebih banyak program pemerkasaan wanita, sekali gus membantu golongan itu menjadi lebih berdaya saing."Kalau boleh dapat peningkatan bajet sekurang-kuangnya 30 peratus...kita harap ada peningkatan dan memang kita gesa perkara ini."Saya pun setiap kali jumpa dengan Perdana Menteri, jumpa dengan Menteri Kewangan, ini juga saya selalu sebutkan untuk wanita kerana jika kita memberi peluang yang saksama macam saya kata tadi, kita bantu wanita, sebab kalau kita bantu wanita, kita akan bantu keluarga, kita akan bantu meningkatkan ekonomi negara. "Bila wanita ini dia berbelanja, buat untuk keluarga dan sebagainya...dan daripada kajian yang dibuat, jika ada peningkatan wanita ini dalam bidang ekonomi, ia juga akan meningkatkan KDNK negara," katanya.

Beliau menyatakan demikian dalam sidang media selepas merasmikan Majlis Pra-Pelancaran Sidang Kemuncak Kepemimpinan Wanita Dunia 2023 (WWLS 2023), di sini hari ini.Rina berharap usaha memperkasa wanita menerusi Bajet 2023 bukan sahaja dipertingkat menerusi KPWKM tetapi kementerian lain yang juga mahu membantu golongan itu dengan program berkaitan wanita.Pada Bajet 2022, KPWKM menerima peruntukan sebanyak RM2.682 bilion, dengan peningkatan 4.56 peratus berbanding tahun sebelumnya.


Skuad ragbi Negeri Sembilan sasar kemenangan Piala Agong Oktober ini

SEREMBAN, 27 September- Sukan Malaysia (SUKMA) ke-20 menjadi platform kebangkitan buat pasukan Ragbi Negeri Sembilan setelah berjaya memperoleh pingat emas selepas 36 tahun bergelut menerusi temasya sukan itu. Pemain Ragbi, Muhammad Khairi Md Radzi menyifatkan kemenangan kali ini sebagai pengalaman paling manis yang dialami pasukan itu.Mereka menyasarkan untuk sebuah lagi kemenangan pada perlawanan Piala Agong Ragbi yang akan membuka tirai pada Oktober depan. "Saya antara pemain paling awal dan paling lama yang kekal. Cabaran utamanya adalah dari segi masa sebab kami ada yang masih belajar, ada yang bekerja dan masa itu sangat terhad untuk kami bersama-sama tapi Alhamdulillah, sepanjang kami bermain memang kami hargai masa yang ada. Kalau cabaran lain ialah kewangan. Memang terhad tapi alhamdulillah banyak pihak yang membantu," kata Khairi kepada RTM.

(Pemain Ragbi, Muhammad Khairi Md Radzi ketika ditemu bual media RTM)

Sementara itu, atlet kebangsaan, Pang Pui Yee yang berjaya menyumbang tiga pingat emas buat Negeri Sembilan memfokuskan pada sesi latihan untuk melayakkan diri ke pertandingan di peringkat Sea Games tahun hadapan. "Saya akan bekerja keras untuk latihan sebab saya nak cabar diri saya untuk masuk pertandingan tertinggi seperti Sukan Sea, Sukan Asia serta Kejohanan Dunia," tambah Pang Pui kepada RTM.


Fiqh Al-Ta’ayush beri impak positif kepada kehidupan - Idris Ahmad

KOTA KINABALU, 27 September - Penerapan fiqh al-ta'ayush dalam keluarga Menteri-Menteri Agama Negara Brunei Darussalam, Republik Indonesia, Malaysia dan Republik Singapura (MABIMS) dapat memberi impak positif kepada masyarakat dan negara.Ini kerana ia dapat menghalang kewujudan golongan berfahaman sempit dan dangkal membuat tafsiran menyimpang berhubung Islam serta melahirkan golongan radikal dalam memahami dan mengamalkan ajaran Islam.

Menteri di Jabatan Perdana Menteri (Hal Ehwal Agama), Datuk Idris Ahmad berkata penghayatan masyarakat Islam terhadap fiqh al-ta'ayush secara tidak langsung dapat menyampaikan mesej kedamaian serta keindahan Islam kepada bukan Islam serta menyuburkan kerukunan dalam beragama."Fiqh al-ta'ayush merupakan terminologi kontemporari yang lahir daripada kesungguhan para cendekiawan Islam dalam membahaskan tentang teori perdamaian," katanya kepada pemberita selepas merasmikan Seminar Kertas Tema SOM ke-46, di sini.Tambah Idris, fiqh al-ta'ayush secara teori dan praktikal penting terutamanya untuk difahami, dihayati dan diamalkan oleh masyarakat Islam di Malaysia khasnya dan negara di bawah keluarga MABIMS umumnya.


365 individu, 15 negara sertai Persidangan WIEF

BAYAN BARU, 27 September- Seramai 365 orang melibatkan 15 negara terdiri daripada ahli akademik, pembuat dasar dan polisi dan orang awam menyertai Forum Ekonomi Islam Sedunia (WIEF) di Setia Spice Convention Centre Pulau Pinang pagi tadi.  Pengerusi Yayasan WIEF, Tan Sri Dr. Syed Hamid Albar berkata pemilihan topik persidangan hari ini iaitu ‘Pemulihan Ekonomi Mentransformasikan Masa Depan’, dipilih memandangkan situasi semasa COVID-19 di negara ini.  "Persidangan meja bulat ini adalah untuk membincangkan isu-isu semasa yang melibatkan soal hasil daripada pendemik yang mana kita dapat mengambil peluang terbaik bagi kita menggerakkan semula ekonomi negara dalam memenangkan kesannya kepada rantau dan peringkat antarabangsa," kata Dr. Syed kepada RTM selepas perasmian majlis tersebut hari ini.  Sidang meja bulat ke-17 di Pulau Pinang itu menampilkan lima topik penting dalam sektor ekonomi antaranya Revolusi Transformasi Digital, Menghidupkan Wakaf: Peranan Kewangan Islam, Hospitaliti Mesra Muslim dan banyak lagi.  Majlis dirasmikan Yang di-Pertua Negeri Pulau Pinang, Tun Datuk Seri Utama Ahmad Fuzi Abdul Razak.

(Pengerusi Yayasan WIEF, Tan Sri Dr. Syed Hamid Albar berkata demikian dalam sidang mediaselepas majlis perasmian)


JAKIM adakan solat jenazah ghaib buat Syeikh Yusuf al-Qaradawi di tiga masjid

PUTRAJAYA, 27 September - Jabatan Kemajuan Islam Malaysia (JAKIM) akan mengadakan solat jenazah ghaib ke atas tokoh ulama terkenal dunia, Almarhum Syeikh Dr Yusuf al-Qaradawi secara serentak di tiga masjid selepas solat Isyak hari ini.Ketua Pengarah JAKIM, Datuk Hakimah Mohd Yusoff berkata solat jenazah ghaib itu akan diadakan di Masjid Negara, Masjid Putra dan Masjid Tuanku Mizan Zainal Abidin.JAKIM menzahirkan ucapan takziah atas kembalinya ke rahmatullah Dr Yusuf al-Qaradawi, Ketua Kesatuan Ulama Islam Antarabangsa (IUMS) semalam.

"Pemergian Almarhum adalah kehilangan yang amat besar dan jasa Almarhum khususnya dalam dunia keilmuan, pemikiran dan dakwah sangat memberi kesan terhadap perkembangan dan kemajuan umat di seluruh dunia."JAKIM turut menjemput semua Majlis dan Jabatan Agama Islam Negeri melalui masjid dan surau di seluruh negara turut sama mengadakan solat jenazah ghaib," katanya menerusi kenyataan.Kerajaan Malaysia pernah menganugerahkan Almarhum sebagai Tokoh Maal Hijrah Antarabangsa sempena Sambutan Maal Hijrah Peringkat Kebangsaan pada tahun 1431H (2009).


45 PATI ditahan di Juru

JURU, 27 September- Tindakan pendatang asing tanpa izin (PATI) cuba meloloskan diri ke kawasan hutan belukar semasa serbuan Jabatan Imigresen Malaysia (JIM) Pulau Pinang tidak kesampaian apabila mereka ditahan semula. Pengarah JIM Pulau Pinang, Shah Inor Shahbudin berkata menerusi serbuan di kilang plastik dan kilang kotak, di sini, sebanyak 45 warganegara asing diperiksa, iaitu 39 lelaki dan selebihnya wanita. Beliau berkata, 29 orang ditahan atas pelbagai kesalahan, manakala 16 lagi ditahan mengikut Seksyen 39 (B) Peraturan-Peraturan Imigresen 1963 kerana menyalahgunakan pas lawatan.  "Daripada yang kita periksa tadi ada yang mempunyai pasport tetapi tidak mempunyai pas, maksudnya dia masuk secara tidak sah menggunakan laluan tikus, selalunya walaupun dia ada dokumen perjalanan tetapi tidak memiliki pas lawatan. "Daripada pemeriksaan tadi ada yang sudah beberapa tahun, dua ke tiga tahun...ada juga yang didapati baru saja memasuki Malaysia dalam tiga bulan macam itu," katanya di sini.

(Pengarah JIM Pulau Pinang, Shah Inor Shahbudin)

Mereka terdiri daripada 17 warga Myanmar, 12 warga Bangladesh manakala selebihnya lain-lain negara.Kesemua yang ditahan berumur di antara 20 hingga 35 tahun dibawa ke pejabat Imigresen di Seberang Jaya untuk siasatan lanjut.


KKM dan Mindef bakal wujudkan satu rangka kerja baharu, optimumkan aset dan sumber

KUALA LUMPUR, 27 September - Kementerian Kesihatan (KKM) dan Kementerian Pertahanan (Mindef) akan mewujudkan satu rangka kerja baharu untuk melihat secara keseluruhan kerjasama yang boleh dicapai kedua-dua pihak supaya dapat mengoptimumkan aset dan sumber dua kementerian berkenaan.Menteri Kesihatan Khairy Jamaluddin berkata perkara ini susulan kerjasama yang baik antara dua kementerian itu dalam menguruskan pandemik COVID-19 sebelum ini.

“Contohnya di Hospital Angkatan Tentera (HAT) Tuanku Mizan ada keperluan sumber manusia yang mungkin boleh ditampung oleh KKM.“Mungkin ada peralatan atau jentera di kawasan pedalaman, yang ada pada Angkatan Tentera Malaysia (ATM) yang boleh KKM atur kedudukan apabila diperlukan,” katanya pada sidang media selepas melawat HAT Tuanku Mizan bersama Menteri Kanan Pertahanan Datuk Seri Hishammuddin Tun Hussein, di sini.Khairy berkata kerjasama antara KKM dengan Mindef yang wujud sebelum ini perlu diangkat ke peringkat lebih tinggi dengan misi yang jelas melalui rangka kerja baharu.Pada majlis sama, Menteri Pertahanan, Datuk Seri Hishammuddin Tun Hussein turut memaklumkan, ia melibatkan pelbagai aspek dan antaranya adalah persediaan menghadapi banjir hujung tahun ini.Kerjasama antara kedua kementerian telah pun ada ketika ini, namun beliau dan Menteri Kesihatan bersetuju untuk meluaskan lagi ke peringkat yang lebih tinggi dengan kerangka yang lebih jelas.

"Apa yang kita dapat lihat secara terperinci pengalaman kita semasa berdepan dengan COVID-19, usaha untuk melihat pada musim tengkujuh banjir ini, bagaimana hospital-hospital medan yang kita gunakan ketika COVID-19 dan bencana dapat ditambah nilai dan bekerjasama rapat." kata Hishammuddin.


MPN tiada kuasa laksana perakuan, hanya badan penasihat kerajaan

PUTRAJAYA, 27 September- Majlis Pemulihan Negara (MPN) tidak mempunyai kuasa pelaksanaan terhadap semua 95 perakuan yang diputuskan dalam mesyuarat bulanannya sejak tahun lalu.Menurut Pengerusinya, Tan Sri Muhyiddin Yassin, kuasa berkenaan terletak pada Perdana Menteri serta kabinetnya dan MPN hanya bertindak sebagai badan penasihat kepada Kerajaan.Jelas beliau, pemulihan tidak akan berlaku dengan hanya meluluskan setiap perakuan, sebaliknya memerlukan tindakan susulan kerajaan, Perdana Menteri, agensi dan kementerian terlibat."MPN dianggotai oleh Menteri Kewangan sebagai Menteri Penyelaras, Menteri Kanan Perdagangan Antarabangsa dan Industri, Menteri Kanan Pertahanan, Menteri Kanan Kerja Raya, Menteri Kanan Pendidikan, Menteri Kesihatan, Menteri di Jabatan Perdana Menteri (Ekonomi), Ketua Setiausaha Negara dan pakar-pakar ekonomi, sosial dan pendidikan termasuk wakil daripada parti-parti pembangkang. MPN hanyalah bertindak sebagai badan penasihat kepada kerajaan yang tidak mempunyai kuasa pelaksanaan, perakuan-perakuan MPN dibawa ke kabinet untuk kelulusan dan selepas tu hendaklah dilaksanakan oleh kementerian dan agensi kerajaan yang berkenaan," katanya selepas mempengerusikan mesyuarat MPN Bilangan 9 tahun 2022 di sini.

(Tan Sri Muhyiddin Yassin, Pengerusi MPN)

Jelas Tan Sri Muhyiddin, sehingga kini sebanyak 95 perakuan MPN telah dibawa untuk pertimbangan kerajaan menerusi Memorandum Jemaah Menteri. Dari segi pecahannya, 69 perakuan adalah berkaitan isu-isu utama yang mempunyai impak terhadap pemulihan ekonomi dan sosial manakala 26 keputusan adalah berkaitan dengan hal ehwal pentadbiran. Sebanyak 86 keputusan telah diluluska, manakala sembilan keputusan lagi sedang menunggu keputusan kabinet.


Kenamaan dari negara Arab dan Islam ucap takziah atas pemergian Sheikh Yusuf al-Qaradawi

KUALA LUMPUR, 27 September -Turkiye, Qatar dan beberapa orang kenamaan dari negara-negara Arab dan Islam menyifatkan pemergian ulama tersohor Sheikh Yusuf al-Qaradawi sebagai satu kehilangan besar bagi umat Islam dunia.Menurut Agensi Anadolu, anak lelaki al-Qaradawi, Abdul Rahman Yusuf dalam perbualan telefon dengan Presiden Turkiye Recep Tayyip Erdogan berkata al-Qaradawi tidak pernah berhenti meyakini apa yang beliau percayai, dan beliau adalah contoh terbaik untuk diikuti dalam mendamaikan prinsip Islam dan kehidupan.“Semoga Allah SWT memuliakannya di syurga dan merahmatinya,” katanya lagi.Timbalan Perdana Menteri dan Menteri Luar Qatar Sheikh Mohammed bin Abdul Rahman Al-Thani mengucapkan takziah kepada keluarga al-Qaradawi atas pemergian ulama itu.“Beliau telah menghabiskan hidupnya untuk berkhidmat demi agama dan negara”, tambah beliau.Kementerian Wakaf Qatar dalam satu kenyataan pada Isnin menyatakan negara-negara Arab dan umat Islam telah kehilangan seorang ulama dihormati yang mempertahankan isu-isu Islam, dan mempunyai impak besar dalam menyebarkan syariat Islam, serta berdakwah dengan hikmah berlandaskan prinsip wasatiyyah.Di Pakistan, Emir Jamaat-e-Islami, Siraj ul Haq, dalam ciapan Twitter beliau berkata al-Qaradawi telah mendedikasikan hidupnya untuk berkhidmat kepada Islam, pendidikan, advokasi, dan membela kepentingan negara.Di Tunisia, ketua parti Ennahda, Rashid Ghannouchi dalam kenyataan beliau di Twitter menegaskan al-Qaradawi telah bertungkus lumus dalam menegakkan hukum Islam sepanjang hidupnya.

“Prinsip Wasatiyyah dan kesederhaan dalam kehidupan juga menjadi fokus beliau ketika hayatnya”, katanya.Di Malaysia, Menteri Luar Datuk Saifuddin Abdullah turut bersedih dengan pemergian Qaradawi."Beliau ilmuwan-aktivis ulung yang amat penting dalam pemikiran dan gerakan Islam seluruh dunia. Al-Fathihah,"kata beliau.Pada masa sama, Senator Datuk Dr.Zulkifli Mohamad al-Bakri dalam kenyataan beliau di Facebook rasmi menyifatkan al-Qaradawi adalah antara Syeikhul Ummah yang menjadi panutan umat Islam di seluruh dunia."Tidak keterlaluan saya katakan para ulama pada hari ini kebanyakannya memanfaatkan jujukan karyanya yang amat bermanfaat kepada ummah. Kesemuanya terhutang budi dengan ilmu beliau di mana sebahagian besar hidupnya telah diwaqafkan untuk ummah", tambah bekas bekas menteri di Jabatan Perdana Menteri (Hal Ehwal Agama) itu.Beberapa pemimpin parti Islam dan politik turut mengucapkan takziah termasuk Hamas, keluarga bekas Presiden Mesir Mohamed Morsi, bekas Presiden Kesatuan Ulama Muslim Antarabangsa Sheikh Dr Ahmad al-Raysuni dan lain-lain.Ulama tersohor Sheikh Yusuf al-Qaradawi meninggal dunia pada Isnin pada usia 97 tahun. Warga Mesir itu menetap di Qatar dan merupakan pengerusi Kesatuan Antarabangsa Cendekiawan Islam, serta mursyidul kumpulan Muslim Brotherhood (Persaudaraan Islam). Jenazah disembahyangkan hari ini di Masjid Imam Muhammad bin Abdul Wahhab, dan akan dikebumikan di tanah perkuburan Mesaimeer, Qatar. - BERNAMA


215 penduduk ditempatkan di tiga PPS di Batu Pahat

BATU PAHAT, 27 September- Seramai 215 penduduk terjejas daripada 57 keluarga masih ditempatkan di tiga Pusat Pemindahan Sementara (PPS), setakat pukul 12.00 tengah hari tadi.Jumlah berkenaan berkurangan berbanding 222 penduduk terjejas daripada 59 keluarga yang dilaporkan semalam.Menurut kenyataan Jawatankuasa Pengurusan Bencana Daerah, PPS Sekolah Kebangsaan Sungai Suloh yang dibuka pagi semalam menempatkan 100 penduduk daripada 22 keluarga.Manakala PPS Sekolah Agama Seri Bengkal, menempatkan 84 penduduk terjejas daripada 25 keluarga.Di PPS Sekolah Kebangsaan Peserai pula masih terdapat 31 penduduk terjejas banjir daripada 10 keluarga.


Tahap siap siaga agensi penting supaya operasi berkaitan bencana berjaya

KUALA LUMPUR, 27 September- Tahap kesiapsiagaan sesebuah agensi penting supaya operasi berkaitan bencana dapat dikoordinasi dan dilaksana dengan berkesan.Sehubungan itu, Latih Amal Pelan Tindakan Kecemasan Empangan Kenyir dilaksana untuk meningkatkan lagi tahap kefahaman berkaitan fungsi setiap agensi terlibat khususnya membabitkan risiko bencana empangan.Agensi Pengurusan Bencana Negara (NADMA) memaklumkan, latih amal berkenaan diadakan dengan penglibatan 26 jabatan dan agensi di peringkat negeri serta persekutuan."Tahap kesiapsiagaan sesebuah agensi kerajaan yang berkaitan termasuk orang awam dalam menghadapi bencana merupakan faktor penentu bagi memastikan sesuatu misi yang dipertanggungjawabkan itu berjaya atau sebaliknya.Objektif latih amal ini untuk memantapkan peranan dan tanggungjawab setiap agensi kerajaan berkaitan seperti yang telah digariskan dalam Arahan No. 20 (Semakan Semula): Dasar dan Mekanisme Pengurusan Bencana Negara dalam mengatur gerak kerja sebelum, semasa dan selepas sesuatu bencana berlaku," menurut NADMA.

(Latih Amal Pelan Tindakan Kecemasan Empangan Kenyir melibatkan penyertaan 26 jabatan dan agensi di peringkat negeri serta persekutuan / Foto Facebook NADMA)

Ia juga bagi menambah baik strategi pengendalian bencana di peringkat Pusat Kawalan Operasi Bencana (PKOB) dan Pos Kawalan Tempat Kejadian (PKTK).Selain, melihat kemampuan pelbagai agensi bertindak dalam satu pasukan yang dikoordinasi dalam Sistem Arahan Insiden (ICS).

Sementara itu, hari ini berlangsung Bengkel Pengurusan Bencana bagi Pusat Kawalan Operasi Bencana (PKOB) dan Pos Kawalan Tempat Kejadian (PKTK) bagi Zon Selatan, merangkumi Negeri Sembilan, Melaka dan Johor.

Bengkel yang diadakan di Melaka itu bertujuan untuk memastikan kefahaman agensi-agensi terlibat terhadap fungsi dan peranan masing-masing seperti Arahan Majlis Keselamatan Negara No.20 (MKN20).


Bekas pegawai khas MB didakwa palsukan slip gaji

JOHOR BAHRU, 27 September- Bekas pegawai khas Menteri Besar mengaku tidak bersalah di Mahkamah Sesyen di sini atas pertuduhan memalsukan slip gaji pada 2018.Tertuduh, Khairul Anuar Daud, 50 tahun, membuat pengakuan tersebut selepas pertuduhan dibacakan di hadapan Hakim Datuk Kamal Arifin Ismail.Mengikut pertuduhan, Khairul Anuar didakwa melakukan penipuan dokumen slip gaji bernilai kira-kira RM15,800 antara 26 Jun hingga 10 Julai 2018 di Jabatan Pengurusan Sumber Manusia (Operasi) Johor Corporation (JCorp) di Menara Komtar.Hakim memerintahkan tertuduh diikat jamin RM10,000 dengan seorang penjamin.Pasport antarabangsanya turut diperintah diserah kepada mahkamah.Tertuduh juga diminta melaporkan diri di pejabat Suruhanjaya Pencegahan Rasuah Malaysia (SPRM) Johor Bahru sebulan sekali.

(Tertuduh, Khairul Anuar (baju biru) mengaku tidak bersalah memalsukan slip gaji bernilai RM15,800 pada 2018)

Kes dikendalikan Pegawai Pendakwa SPRM, Dayang Masneh Deh manakala terduduh diwakili peguam, Hazza Khalid. Sebutan semula kes ditetapkan pada 21 November bagi penyerahan dokumen.Kes disiasat mengikut Seksyen 468 Kanun Keseksaan yang memperuntukkan hukuman penjara maksimum tujuh tahun beserta denda, jika sabit kesalahan.


Bursa Malaysia dibuka tinggi pagi ini

KUALA LUMPUR, 27 September- Bursa Malaysia melantun semula untuk bergerak lebih tinggi pada sesi awal dagangan pagi ini, sejajar dengan prestasi kebanyakan pasaran serantau.Pada pukul 9.25 pagi, penanda aras FTSE Bursa Malaysia KLCI (FBM KLCI) meningkat 6.82 mata atau 0.48 peratus kepada 1,419.86 daripada 1,413.04 pada penutup urus niaga Isnin.Bagaimanapun, indeks utama itu dibuka 0.18 mata lebih rendah pada 1,412.86.Pergerakan harga di pasaran secara keseluruhan adalah positif dengan kaunter untung mengatasi rugi 240 berbanding 144, manakala 241 kaunter tidak berubah, 1,772 tidak diniagakan dan 20 yang lain digantungJumlah dagangan adalah sebanyak 336.26 juta unit bernilai RM179.32 jutaMalacca Securities Sdn Bhd berpendapat bursa tempatan dijangka menyaksikan keadaan tidak menentu yang kian meruncing berikutan kebimbangan terhadap kemelesetan ekonomi global apabila Wall Street merosot dengan lebih ketara dalam pasaran yang begitu lemah."Sektor tenaga dan perladangan juga mungkin berdepan jualan selanjutnya kerana harga komoditi masih meneruskan pergerakan menurun.Sebaliknya, memandangkan ringgit telah susut melepasi RM4.60 berbanding dolar AS, kami percaya ia akan memberi manfaat kepada syarikat berorientasikan eksport sekurang-kurangnya untuk jangka masa terdekat,” kata firma pembrokeran itu dalam nota penyelidikan hari ini.

Dalam kalangan saham wajaran tinggi, Maybank menambah satu sen kepada RM8.60, Public Bank, Petronas Chemicals dan CIMB semuanya naik dua sen kepada RM4.30, RM8.34 dan RM5.32, manakala IHH Healthcare meningkat empat sen kepada RM5.99 dan Hong Leong Bank menokok dua sen kepada RM20.60.Bagi saham saham aktif, syarikat yang baharu disenaraikan di Pasaran Ace, PT Resources mengukuh 1.5 sen kepada 37.5 sen, Cnergenz melonjak tujuh sen kepada RM1.09, Top Glove naik satu sen kepada 64.5 sen, Harvest Miracle susut satu sen kepada 13.5 sen dan Velesto turun setengah sen kepada 11.5 sen.Di papan indeks, Indeks FBM Emas melebar 39.34 mata kepada 10,133.04, FBM 70 meningkat 24.32 mata menjadi 12,294.59, dan Indeks FBMT 100 memperoleh 40.79 mata kepada 9,880.25.Indeks FBM Emas Shariah pula meraih 51.75 mata kepada 10,203.71 manakala FBM ACE mengembang 11.45 mata kepada 4,672.57.Mengikut sektor, Indeks Tenaga 1.69 mata lebih tinggi pada 684.04, Indeks Perladangan naik 52.76 mata kepada 6,654.93, Indeks Perkhidmatan Kewangan mengukuh 23.33 mata pada 16,112.52, dan Indeks Produk dan Perkhidmatan Perindustrian naik 0.77 mata untuk mencapai paras 170.67.- BERNAMA


KUALA LUMPUR, 27 September- Ringgit dibuka rendah berbanding dolar AS pada pagi urus niaga Selasa apabila dolar AS terus menambah nilai, didorong oleh pendirian dasar monetari AS yang begitu agresif untuk membendung inflasi di negara itu, kata seorang peniaga.Pada pukul 9.00 pagi, mata wang tempatan menyusut nilai kepada 4.6045/6085 berbanding dolar AS daripada 4.6030/6045 semalam.Peniaga ActivTrades Dyogenes Rodrigues Diniz berkata kenaikan rancak nilai dolar baru-baru ini telah menyebabkan kejatuhan dalam ekuiti Eropah serta pound Britain.“Dari sudut teknikal, dagangan ringgit berbanding dolar sedang menghampiri zon rintangan pada paras terendah 1998.Memandangkan tiada rintangan besar antara nilai semasa dan paras terendah 1998, dolar mungkin bergerak lebih tinggi berbanding ringgit," katanya.

Sementara itu, ringgit diniagakan bercampur-campur berbanding sekumpulan mata wang utama.Ringgit meningkat nilai berbanding euro kepada 4.4364/4403 daripada 4.4405/4420 dan tinggi berbanding yen Jepun kepada 3.1876/1908 daripada 3.1950/1965.Bagaimanapun, mata wang tempatan menyusut nilai berbanding dolar Singapura kepada 3.2087/2117 daripada 3.2054/2069 pada penutup Isnin dan lemah berbanding pound Britain menjadi 4.9600/9643 berbanding 4.9197/9213 semalam. -BERNAMA


Kadar jangka pendek kekal stabil susulan operasi BNM

KUALA LUMPUR, 27 September- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM39.64 bilion dalam sistem konvensional dan RM34.15 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM2 bilion selama tujuh hari, serta tiga tender Qard yang terdiri daripada tender RM1.8 bilion untuk jangka masa tujuh hari, tender RM800 juta selama 15 hari dan tender RM1 bilion untuk 30 hari.Ia juga akan menerbitkan tiga tender Qard, iaitu tender RM1.2 bilion selama tujuh hari, RM600 juta (14 hari) dan tender RM800 juta (21 hari).

Selain itu, BNM akan menawarkan dua tender repo berbalik bernilai RM2 bilion untuk 91 hari dan RM500 juta bertempoh 181 hari.Bank pusat turut mengumumkan ketersediaan repo berbalik, perjanjian jual dan beli semula dan kemudahan Murabahah komoditi bercagar untuk tempoh satu hingga tiga bulan.Pada pukul 4.00 petang, BNM akan mengendalikan sehingga RM38.1 bilion bagi tender semalaman konvensional dan RM30.5 bilion untuk tender semalaman Murabahah. -BERNAMA


Solat jenazah ghaib buat Sheikh Yusuf al-Qaradawi dilaksana di Perlis esok

ARAU, 27 September- Solat jenazah ghaib buat Sheikh Yusuf al-Qaradawi yang meninggal dunia semalam akan dilaksanakan di seluruh negeri Perlis.Raja Perlis, Tuanku Syed Sirajuddin Jamalullail bertitah, ia akan dilaksanakan selepas solat fardu Zohor esok."Memandangkan solat jenazah ke atas Rahimahullah dimaklumkan akan dilaksanakan pada waktu Asar di Qatar hari ini, maka pelaksanaan solat jenazah ghaib ke atas Rahimahullah di masjid-masjid seluruh Perlis adalah diselaraskan sejurus selepas solat Zohor esok, 28 September 2022.Sehubungan itu, adalah digalakkan kepada seluruh umat Islam di Perlis untuk menyertai solat berkenaan seperti yang telah diperkenankan berdasarkan sunnah Baginda Rasulullah SAW," titah Baginda.

(Titah Tuanku Syed Sirajuddin Jamalullail berhubung pelaksanaan solat jenazah ghaib di seluruh Perlis esok)

Tuanku Syed Sirajuddin dijadual berangkat melaksanakan solat Zohor dan solat jenazah ghaib di Masjid Tuanku Syed Putra Jamalullail, Kangar seperti waktu yang telah ditetapkan.Baginda menyifatkan pemergian Sheikh Yusuf al-Qaradawi pada usia 96 tahun semalam merupakan satu kehilangan besar buat dunia Islam.


Kes culik kanak-kanak: Polis Kelantan minta henti sebar maklumat tidak tepat

KOTA BHARU, 27 September- Rakyat negeri Kelantan khususnya warga maya diminta menghintikan perbuatan menyebar dakwaan kes culik sehingga menimbulkan ketakutan dalam kalangan masyarakat.Ketua Polis Kelantan, Datuk Muhamad Zaki Harun berkata, dakwaan cubaan membawa lari atau menculik kanak-kanak di perkarangan sekolah yang berlegar-legar di laman media sosial sejak kebelakangan ini, adalah tidak berasas.“Beberapa hantaran yang dimuat naik dalam media sosial dan ditularkan telah mendorong Polis Diraja Malaysia (PDRM) khususnya di Kelantan menjalankan siasatan.Dakwaan yang mengaitkan indvidu mencurigakan berada di pekarangan sekolah atau tempat tertentu telah disiasat oleh pihak polis, namun kesemua dakwaan berkenaan tidak menjurus kepada situasi cubaan membawa lari atau menculik kanak-kanak,” katanya dalam satu kenyataan, malam tadi.

( Datuk Muhamad Zaki Harun, Ketua Polis Kelantan / Foto BERNAMA)

Tambah beliau, polis Kelantan telah menjalankan siasatan terhadap dakwaan cubaan menculik pelajar sekolah rendah di Gua Musang, Kuala Krai dan Pasir Puteh.Hasil siasatan mendapati individu yang dikatakan berada di kawasan sekolah berkenaan tidak mempunyai niat untuk menculik, sebaliknya mempunyai urusan lain."Kejadian sama turut berlaku di kawasan Masjid Muhammadi, Kota Bharu pada awal September lalu sehingga seorang lelaki kurang siuman menjadi mangsa keadaan apabila dibelasah oleh orang ramai kerana didakwa cuba menculik kanak kanak," katanya lagi.Tegas beliau, tindakan menyebarkan maklumat tidak berasas sehingga menimbulkan kegelisahan awam dan ketakutan dalam kalangan masyarakat merupakan satu kesalahan.Tindakan boleh diambil mengikut Seksyen 505 (b) Kanun Keseksaan (mendatangkan kegusaran awam) dan Seksyen 233 Akta Komunikasi dan Multimedia 1998.Pihaknya memohon orang ramai supaya merujuk sesuatu kejadian dan dakwaan itu melalui sumber sahih supaya tidak menimbulkan kekeliruan.


Pelajar dikhuatiri lemas ketika mandi sungai

DUNGUN, 27 September- Seorang pelajar lelaki dikhuatiri lemas selepas dihanyutkan arus deras ketika mandi bersama empat rakannya di Sungai Dungun berdekatan Kampung Rajawali kira-kira pukul 6.00 petang semalam.Timbalan Ketua Polis Daerah Dungun, Deputi Superintenden, Ahmad Shafiki Hussin berkata, mangsa, Abdul Rafiuddin Abdul Rashid, 12 tahun dikatakan tidak sempat naik semula ke darat apabila air sungai tiba-tiba naik dengan cepat."Dua daripada rakan mangsa sempat berenang naik ke darat dan mengambil pelampung untuk menyelamatkan dua rakan mereka.Salah seorang daripadanya berjaya menyelamatkan diri dengan berpaut pada pelampung manakala mangsa gagal diselamatkan sebelum tenggelam ke dasar sungai," katanya.

(Usaha mencari mangsa, Abdul Rafiuddin Abdul Rashid, 12 tahun masih diteruskan)

Tambah beliau, rakan-rakan mangsa kemudian meminta bantuan daripada penduduk setempat."Setelah polis menerima laporan, seramai 32 anggota polis, Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM) bergegas ke lokasi kejadian.Setakat pukul 10.45 malam tadi mangsa masih belum ditemui dan usaha mencari sedang giat dilakukan sambil dibantu penduduk kampung," katanya lagi.


PM Ismail Sabri lakukan kunjungan hormat ke atas Presiden UAE di Abu Dhabi

ABU DHABI, UAE, 27 September- Perdana Menteri Datuk Seri Ismail Sabri Yaakob bertemu Presiden Emiriah Arab Bersatu, Sheikh Mohamed bin Zayed Al Nahyan.  Perjumpaan selama 30 minit itu berlangsung di Kediaman Presiden di Abu Dhabi. Ini merupakan pertemuan pertama kedua-dua pemimpin sejak pelantikan Sheikh Mohamed sebagai Presiden UAE yang baharu pada 14 Mei.

( Perdana Menteri Datuk Seri Ismail Sabri bersama Presiden UAE Sheikh Mohamed / Foto Ihsan Agensi Berita Emirates )

Lawatan kerja empat hari Datuk Seri Ismail Sabri ke UAE, bagaimanapun, merupakan yang kedua sejak beliau memegang jawatan Perdana Menteri. Datuk Seri Ismail Sabri dan Sheikh Mohamed antara lain membincangkan cara untuk mengukuhkan hubungan dua hala yang terjalin sejak 40 tahun lalu. Kedua-dua pemimpin membincangkan cara untuk mengukuhkan hubungan bilateral selama 40 tahun selain daripada bidang kerjasama yang baharu seperti sekuriti makanan, digitalisasi dalam pendidikan dan tenaga boleh diperbaharui.Di Abu Dhabi, Perdana Menteri dijadual menyaksikan pertukaran memorandum persefahaman antara Ranhill Utilities dan Abu Dhabi Future Energy Company PJSC – MASDAR.  Pada 2021, UAE adalah rakan dagangan terbesar Malaysia, destinasi eksport kedua terbesar dan sumber import kedua terbesar dalam kalangan negara Asia Barat. Tahun 2021, nilai keseluruhan perdagangan Malaysia dengan UAE meningkat sebanyak 7.9 peratus kepada RM22.29 bilion (US$5.38 bilion) berbanding RM20.65 bilion (US$4.93 bilion) pada 2020.


Kerajaan Negeri Sembilan perhalusi semula pemberian peruntukan persatuan sukan

NEGERI SEMBILAN, 27 September- Kerajaan Negeri Sembilan bercadang untuk memperhalusi semula pemberian peruntukan kepada persatuan sukan yang terlibat dalam Sukan Malaysia (SUKMA) berdasarkan prestasi mereka dari masa ke masa. Menteri Besar Negeri Sembilan, Datuk Seri Aminuddin Harun berkata, perkara itu akan dibincangkan dengan lebih terperinci dalam Mesyuarat Mingguan Exco yang akan datang.

(Menteri Besar Negeri Sembilan, Datuk Seri Aminuddin Harun)

Ia adalah untuk memfokuskan perbelanjaan kepada pasukan yang berpotensi dalam memberi sumbangan kepada negeri.  "Mana mana persatuan yang nampak tidak memberi selepas ini, mereka perlu memberi kita unjuran ataupun program untuk mereka lagi dua tahun hendak dapat pingat di Johor, SUKMA kita hendak lihat mana-mana persatuan yang kuat berminat atau tidak beri respon baik kita akan gugurkan daripada awal. Ia bagi untuk mengelak pembaziran dari pihak kerajaan negeri," katanya ketika ditemui pada Majlis Apresiasi Sempena Sambutan Hari Kebangsaan 2022 di Seremban, semalam. Terdahulu, Negeri Sembilan berjaya memperoleh 19 pingat emas menerusi SUKMA ke-20 MSN dengan berada di kedudukan yang ke-10 dalam carta pungutan pingat paling banyak.


317 penduduk Felda Pemanis terima notis 5A

JOHOR, 27 September- Seramai 317 penduduk di gugusan Felda Pemanis 1 dan 2, Segamat, Johor menerima notis 5A masing-masing hari ini, bagi mengurangankan kos pengukuran lot tanah.  Ia melibatkan peruntukkan sebanyak RM200,000 daripada kerajaan negeri.

(Menteri Besar Johor, Datuk Onn Hafiz Ghazi)

Menteri Besar Johor, Datuk Onn Hafiz Ghazi memaklumkan, sejumlah RM250,000 juga diperuntukkan bagi membina sebuah dewan serbaguna di Kampung Tengah, Segamat. Pembinaan dewan itu akan menjadi pusat perlindungan kepada penduduk apabila kampung tersebut kerap mengalami banjir.  "Apabila negeri stabil pelaburan masuk, peluang-peluang pekerjaan pun meningkat, dan juga pendapatan negeri juga meningkat, jadi apalah kiranya saya membantu kembali warga Felda Pemanis," katanya pada Majlis Penyerahan Notis 5A di Dewan SemaiBakti, Pemanis 2, Segamat, semalam.


Isteri exco Perlis meninggal dunia

KANGAR, 27 September- Isteri kepada Exco Perumahan dan Kerajaan Tempatan Perlis, yang juga Ahli Dewan Undangan Negeri (ADUN) Santan, Azizan Sulaiman,  meninggal dunia akibat kanser di Hospital Tuanku Fauziah (HTF), malam tadi.

Allahyarham Hashimah Kassim, 58, menghembuskan nafas terakhir pada jam 8.06 malam tadi.Anak lelaki Azizan, Dr Azizi, ketika dihubungi Bernama, berkata  jenazah ibunya akan dikebumikan di Tanah Perkuburan Kampung Padang Pauh.- BERNAMA


Ahli, pimpinan PAS perlu akur, beri wala' kepada nasihat mursyidul am - Takiyuddin Hassan

KUALA LUMPUR, 26 September- Seluruh pimpinan dan ahli PAS diminta akur serta memberikan wala’ (kesetiaan) kepada arahan Mursyidul Am PAS, Datuk Hashim Jasin, agar semua pihak yang inginkan perpaduan dan kestabilan negara menghayati dan merealisasikan agenda penyatuan ummah.Setiausaha Agung PAS, Datuk Seri Takiyuddin Hassan berkata, PAS sentiasa komited dalam melaksanakan segala usaha ke arah mencapai hasrat penyatuan ummah terutamanya dalam kalangan rakyat berbangsa Melayu dan beragama Islam.

(Setiausaha Agung PAS, Datuk Seri Takiyuddin Hassan / Foto Bernama)

“Sehubungan itu, PAS tidak boleh menerima pendirian mana-mana pihak yang melabelkan kumpulan Melayu Islam yang lain sebagai musuh utama, apatah lagi dalam perkara yang melibatkan kedudukan dan kuasa orang Islam dalam pemerintahan sesebuah negara yang majoritinya terdiri dari umat Islam seperti Malaysia.“Kenyataan seumpama itu lebih-lebih lagi dilihat tidak wajar dan janggal sekiranya pihak yang dilabelkan sebagai musuh utama tersebut adalah rakan muafakat dalam kerajaan yang dipimpin bersama,” katanya dalam kenyataan hari ini.Takiyuddin berkata PAS sentiasa yakin bahawa perpaduan di antara parti utama Melayu-Islam dapat menjamin pembentukkan sebuah pemerintahan yang stabil, adil dan berkebajikan kepada semua rakyat pelbagai kaum, agama, bangsa dan budaya.Kelmarin, Pengerusi Perikatan Nasional (PN), Tan Sri Muhyiddin Yassin, berkata Barisan Nasional (BN) adalah musuh utama gabungan itu yang perlu dilawan pada Pilihan Raya Umum Ke-15 (PRU15).- BERNAMA


Kerajaan Negeri Sembilan fokus sekolah berasrama, institusi latihan miliki fasiliti lengkap untuk PPS banjir

(Menteri Besar Negeri Sembilan, Datuk Seri Aminuddin Harun ditemu bual media selepasMajlis Apresiasi Sempena Hari Kebangsaan 2022 di Seremban)

SEREMBAN, 26 September - Kerajaan Negeri Sembilan menfokuskan sekolah berasrama dan institusi latihan yang memiliki fasiliti lengkap dan selesa untuk dijadikan pusat pemindahan sementara (PPS) sebagai persediaan menghadapi bencana banjir. Menurut Menteri Besar, Datuk Seri Aminuddin Harun, ekoran daripada peristiwa banjir yang lalu, terdapat segelintir penduduk terjejas ditempatkan di PPS yang tidak sesuai dan menyebabkan mereka gagal menerima bantuan. Perbincangan dengan pihak sekolah bakal dilaksana bagi kesiapsiagaan penyediaan PPS itu. "Sekolah-sekolah berasrama penuh digunakan dahulu ini antara tugas di peringkat daerah untuk pastikan ada sekolah-sekolah asrama sebab kemudahan itu sudah ada, tilamnya, katilnya, kemudahan untuk mereka, bilik airnya supaya tidak menimbulkan masalah yang lebih serius, dah lah susah kita letak di tempat yang lagi susah, jadi pada tahun ini kita akan bekerjasama, dan saya telah minta supaya diberikan tempat yang lebih baik, yang lebih selesa," kata beliau ketika ditemui selepas Majlis Apresiasi Sempena Hari Kebangsaan 2022, di sini hari ini.

Dalam pada itu, selain daripada menyediakan PPS yang selesa, sampan turut disumbangkan kepada Jabatan Bomba dan Penyelamat serta melaksanakan pencarian sukarelawan bagi bersiap siaga untuk memberi bantuan ketika bencana banjir. Terdahulu, 369 kawasan di sekitar Negeri Sembilan terjejas akibat banjir melebihi 81 kawasan yang dikenal pasti berisiko banjir mendorong pihak kerajaan negeri membuat persediaan yang rapi untuk menghadapi musim tengkujuh.


Atlet perlu manfaatkan media sosial

KUALA LUMPUR, 26 September- Bagi membantu atlet sukan memanfaatkan kelebihan internet dan juga aplikasi dalam talian, agensi media sosial terkenal, Kamisempoi International Agensi dan Tiktoker bersedia membantu golongan terbabit menimba lebih banyak pendedahan menerusi platform tersebut yang semakin berkembang pesat.Pengasasnya, To Chin Swe berkata, atlet tempatan seharusnya menggunakan perkembangan teknologi terkini itu untuk mengembangkan lagi bakat, mempromosi sukan dan juga menjana pendapatan.Jelasnya, sambutan platform media sosial terutamanya TikTok terhadap industri sukan juga sangat tinggi.Antara contoh yag dapat dilihat adalah penganjuran Sukan Malaysia (SUKMA) MSN 2022 baru-baru ini yang berjaya meraih 38 juta tontonan.Chin Swe turut menambah, "atlet sukan memerlukan pendedahan untuk paltform media sosial jadi Kamisempoi memang bersedia untuk bekerjasama dengan atlet dan menyediakan latihan kepada mereka." Jelasnya ketika ditemui padaMajlis Anugerah Tiktok 2022 dan Supercar Trackday di ibu negara.Agensi tersebut akan menyediakan latihan dan tunjuk ajar dalam penggunaan platform media sosial yang mampu menjana pendapatan sehingga lima angka jika atlet berjaya membina empayar media sosial mereka.

(To Chin Swe pengasas Kamisempoi International Agensi dan Tiktoker)


MET Malaysia keluar amaran angin kencang, laut bergelora kategori pertama

PETALING JAYA, 26 September- Jabatan Meteorologi Malaysia mengeluarkan amaran angin kencang dan laut bergelora, kategori pertama di kawasan perairan Sabah Barat, Labuan dan Sabah Timur.Ia dijangka berlaku dalam tempoh hari ini sehingga Jumaat, 30 September 2022 dengan kelajuan mencapai sehingga 50 km/jam dan ketinggian ombak 3.5 meter.Dalam kenyataan, MET Malaysia turut memberi amaran hujan berterusan tahap waspada di beberapa lokasi di negeri Sarawak, Sabah dan Wilayah Persekutuan Labuan.Lokasi yang terlibat di negeri Sarawak adalah Mukah dalam daerah Mukah, Bintulu, Miri (Subis, Beluru, Miri dan Marudi) dan Limbang."Bagi negeri Sabah pula, kawasan pedalaman seperti Sipitang, KualaPenyu dan Beaufort selain kawasan pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat antara lokasi yang dijangka mengalami hujan berterusan" menurut kenyataan itu.Untuk maklumat lanjut, boleh layari laman web dan media sosial rasmi MET Malaysia, aplikasi mobil myCuaca atau menghubungi talian hotline MET Malaysia 1-300-22-1638.

(MET Malaysia mengeluarkan amaran angin kencang dan laut bergelora kategori pertama di kawasan perairan Sabah Barat, Labuan dan Sabah Timur)


10 ditahan, 48,990 botol minuman keras dirampas

(Minuman keras tanpa cukai yang dirampas)

KLANG, 26 September- Satu sindiket penyimpanan dan pengedaran minuman keras tanpa cukai bernilai lebih RM2 juta, berjaya ditumpaskan, dalam serbuan di sebuah gudang di Taman Sentosa, Klang Rabu lepas.10 lelaki terdiri sembilan pendatang tanpa izin dan seorang warga tempatan, berumur 22 hingga 58 tahun, turut ditahan.Ketua Polis Selangor, Datuk Arjunaidi Mohamed berkata, "serbuan dilakukan Pasukan anggota Batalion 4 Pasukan Gerakan Am Semenyih."Sejumlah 48,990 botol pelbagai jenis minuman keras tidak bercukai, serta sebuah kontena ditemukan, dengan jumlah keseluruhan termasuk cukai dianggarkan RM2.5 juta."Polis masih dalam proses mengesan dalam kegiatan itu yang dipercayai seorang lelaki tempatan," katanya dalam sidang media di Ibu Pejabat Polis Daerah (IPD) Klang Selatan, pada Isnin.10 individu yang ditahan sekitar pukul 5.00 petang itu, merupakan pekerja sambilan.Mereka diupah menguruskan penyusunan dalam gudang berkenaan.Kesemua mereka ditahan reman selama 14 hari mengikut Seksyen 135(1)(d) Akta Kastam 1967.

(Datuk Arjunaidi Mohamed, pada sidang media di IPD Klang)


Penantian lebih 10 tahun untuk miliki kediaman, tamat

(Penerima kunci Rumah Pangsa Mampu Milik (RPMM) Pulau Redang)

PULAU REDANG, 26 September- Setelah tertangguh sejak sekian lama, akhirnya 160 keluarga yakni pemilik Rumah Pangsa Mampu Milik (RPMM) Pulau Redang menarik nafas lega apabila menerima kunci rumah yang disampaikan sendiri oleh Menteri Besar Terengganu, Datuk Seri Ahmad Samsuri Mokhtar. Menurut Dr. Ahmad Samsuri Mokhtar, pembinaan yang telah bermula sejak April 2012 dan hampir terbengkalai sebelum kembali diteruskan pada penghujung 2018 namun terpaksa berdepan dengan pelbagai kekangan seperti kenaikan kos bahan binaan.Pelaksanaan Perintah Kawalan Pergerakan (PKP) sewaktu pandemik COVID-19 juga menjadi faktor bagi kelambatan projek itu. Beliau turut menambah, "reaksi penerima kunci ini juga sangat positif. Kesemua penerima kunci ini boleh mendiami kediaman dan memudahkan urusan mereka."Sebelum ini ada dalam kalangan mereka yang perlu tinggal bersama ahli keluarga yang lain sebelum memiliki kediaman ini." Jelasnya ketika ditemui pemberita pada Majlis Penyerahan Kunci RPMM Pulau Redang. Keseluruhan 160 unit rumah pangsa yang bernilai RM28.5 juta itu turut dilengkapi beberapa fasiliti awam seperti dewan serbaguna dan Taman Didikan Kanak-kanak (TADIKA). Projek itu memakan masa lebih 10 tahun untuk disiapkan oleh kerana beberapa masalah sewaktu pembinaannya.  Rata-rata pemilik yang ditemui pemberita menzahirkan kesyukuran kerana menerima rumah baharu mereka sebelum musim tengkujuh atau Musim Monsun Timur Laut yang diramalkan pada penghujung tahun ini.

(Dr. Ahmad Samsuri Mokhtar (kanan) melihat kediaman RPMM Pulau Redang)


TH catat jumlah deposit hampir RM90 bilion, bukti kepercayaan pendeposit

KOTA BELUD, 26 September- Tabung Haji (TH) mencatat jumlah deposit hampir RM90 bilion, setakat ini. Ia paras tertinggi sejak 59 tahun penubuhannya.Menteri di Jabatan Perdana Menteri (Hal Ehwal Agama), Datuk Idris Ahmad berkata pencapaian itu bukti TH terus mendapat kepercayaan para pendepositnya yang terus bertambah dengan jumlah terkini mencecah 8.6 juta orang."Mereka lihat juga yang program-program tanggungjawab sosial korporat (CSR) (CSR) yang dibuat oleh TH ini memberikan keyakinan mereka kepada untung mereka menyimpan di dalam TH", katanya selepas Majlis Serahan Program Mobiliti Tabung Haji 2022 di Pondok Fii Dzilalil Quran Kampung Tamau, Kota Belud, Sabah.Sebanyak RM5.4 juta diperuntukkan bagi melaksana program berkenaan tahun ini. Menerusinya, sebanyak 40 buah van serbaguna disumbangkan kepada institusi terpilih termasuk masjid, surau, pusat tahfiz dan rumah kebajikan seluruh negara terutama di kawasan luar bandar.Ia bagi memudahkan pergerakan bagi pelaksanaan aktiviti institusi berkenaan.

(Menteri di Jabatan Perdana Menteri (Hal Ehwal Agama), Datuk Idris Ahmad)


Bajet 2023 : Tabika sebagai kelas pintar

(Datuk Seri Mahdzir Khalid merasmikan Persidangan Perwakilan Tiga Tahunan Kesateria ke-2)

PUTRAJAYA, 26 September 2022 - Kementerian Pembangunan Luar Bandar (KPLB) akan memohon peruntukan menerusi Bajet 2023 bagi menjadikan Taman Bimbingan Kanak-Kanak (Tabika) Jabatan Kemajuan Masyarakat (KEMAS) sebagai kelas pintar.Menurut Menteri KPLB Datuk Seri Mahdzir Khalid, pihaknya telah memohon peruntukan daripada Kementerian Kewangan dalam Bajet 2023 bagi merealisasikan hasrat itu. Beliau turut menegaskan, "elemen pendigitalan dalam pendidikan awal kanak-kanak amat penting ketika ini dan tidak boleh lagi bergantung sepenuhnya kepada cara pengajaran lama." Jelasnya perancangan itu melibatkan sekurang-kurangnya 10% daripada 11,000 buah Tabika KEMAS dilengkapi peralatan digital.Beliau berkata demikian pada sidang media selepas merasmikan Persidangan Perwakilan Tiga Tahunan Kesatuan Kakitangan KEMAS Semenanjung Malaysia (Kesateria) ke-2 di Putrajaya.Turut hadir, Ketua Pengarah KEMAS, Ahmad Kamal Idris Mohd Nawawi dan Presiden CUEPACS, Datuk Adnan Mat.Mesyuarat Agung Kesateria yang diadakan setiap tiga tahun sekali itu dihadiri lebih 300 perwakilan dan pemerhati daripada 12 cawangan di seluruh Semenanjung Malaysia.

(Datuk Seri Mahdzir Khalid, Menteri Pembangunan Luar Bandar)


Kerjasama syarikat Malaysia-Thailand penuhi aspirasi rendah karbon di negara ini

(Wan Ahmad Fayhsal Wan Ahmad Kamal menyaksikan pemeteraian  Memorandum Persefahaman (MoU) di antara Computer Forms (Malaysia) Bhd dan syarikat berpangkalan  di Thailand, Energy Absolute Public Company Ltd)

KUALA LUMPUR, 26 September - Computer Forms (Malaysia) Bhd dan syarikat berpangkalan di Thailand, Energy Absolute Public Company Ltd memeterai Memorandum Persefahaman (MoU) dengan menubuhkan syarikat usaha sama (JV) untuk mempromosi, mengeluar dan mengedar produk tenaga boleh baharu (RE) di Malaysia.Menerusi MoU itu, Energy Absolute melabur RM5 bilion untuk membangunkan kemudahan penyimpanan tenaga dan platform pengecasan serta pengeluaran bateri litium-ion untuk menyokong ekosistem sektor kenderaan elektrik (EV) di negara ini.Timbalan Menteri Perpaduan Negara, Wan Ahmad Fayhsal Wan Ahmad Kamal yang menyaksikan MoU itu, optimis kerjasama itu akan memenuhi aspirasi rendah karbon di Malaysia."Kerajaan ada sasaran yang jelas dalam RMKe-12 untuk perjanjian di peringkat antarabangsa, PM pun akan pergi ke Mesir hujung tahun ini, jadi sebarang inisiatif dari pihak swasta seperti yang kita lihat hari ini akan bantu kerajaan dalam sasaran RMKe-12 baru-baru ini," kata beliau selepas menyaksikan pemeteraian MoU tersebut, di sini hari ini.

(Wan Ahmad Fayhsal Wan Ahmad Kamal ditemu bual media selepas menyaksikan pemeteraian Memorandum Persefahaman (MoU) di antara Computer Forms (Malaysia) Bhd dan syarikat berpangkalan di Thailand, Energy Absolute Public Company Ltd)

JV akan memaksimumkan peluang pengeluaran dan pengedaran EV seperti bas, kereta, kereta api, basikal dan bot dengan kepakaran Energy Absolute yang mempunyai sumber kukuh serta kemampuan yang terbukti di Thailand dalam bidang ini.Ia juga akan memulakan beberapa projek RE untuk mempercepat mandat penukaran tenaga di Malaysia,berpandukan Perjanjian Paris (COP21).Pembekal bas dan koc terkemuka, Gemilang International turut menyertai dalam perjanjian itu untuk membeli 200 unit bas EV.


Konflik global, PBB perlu main peranan kembali ke landasan penubuhan

NEW YORK, 26 September- Pertubuhan Bangsa-Bangsa Bersatu (PBB) tidak boleh bersikap berat sebelah dengan membenarkan negara-negara tertentu mengenakan kuasa veto terhadap resolusi yang membabitkan negara lain. Sebagai badan dunia yang bertindak sebagai rujukan, PBB perlu adil dan kembali kepada landasan penubuhannya. Mengakhiri lawatan kerja ke New York sempena Perhimpunan Agung PBB ke-77, Perdana Menteri, Datuk Seri Ismail Sabri Yaakob mengulangi ketegasan pendirian negara terhadap konflik global. Perjuangan isu penting dan kritikal bukan hanya di platform PBB, sebaliknya Perdana Menteri memberi jaminan, beliau akan menyuarakan di pelbagai forum antarabangsa.  Ini terutama yang berkaitan penindasan rakyat Palestin, situasi di Myanmar, ekonomi negara membangun serta reformasi PBB. Sejak sekian lama, Malaysia konsisten dalam memperjuang nasib rakyat Palestin. Paling mengecewakan, isu berkaitannya masih tidak selesai meskipun sudah ada tiga resolusi PBB.

(Perdana Menteri, Datuk Seri Ismail Sabri Yaakob)

"Malaysia secara terbuka melabelkan Israel sebagai apartheid. Ini merupakan satu kenyataan paling tegas yang pernah dilakukan di peringkat antarabangsa apabila kita melabelkan Israel sebagai apartheid", kata Perdana Menteri.Mengenai krisis politik di Myanmar, Perdana Menteri menegaskan, komuniti antarabangsa perlu segera bertindak.  Namun, PBB seolah-olah ‘lepas tangan’ dan menyerahkan kepada ASEAN untuk menyelesaikannya.  "Rujukan setiap isu besar yang berlaku di negara masing-masing, rujukan terakhir adalah PBB. Jika PBB gagal untuk menyelesaikan isu negara-negara dunia. Jadi kewajaran wujudnya PBB itu agak kurang, jadi apa perlunya kita ada PBB kalau setakat setahun sekali untuk datang berucap mewakili negara, tetapi bila timbul isu besar yang perlu diselesaikan oleh negara, tapi mereka tidak dapat melakukan apa-apa", katanya.  Piagam PBB dan undang-undang antarabangsa wujud untuk menggalakkan penyelesaian damai bagi pertikaian antara negara. Kedua-duanya menetapkan had sesebuah negara dalam mengejar kepentingan diri. Berdasarkan prinsip itu, Malaysia menentang pencabulan undang-undang antarabangsa, termasuk prinsip kedaulatan dan integriti wilayah sesebuah negara.  Memetik Kenyataan Negara sempena Perhimpunan Agung PBB ke-77, masalah yang paling besar di badan dunia itu adalah majlis keselamatannya. Kuasa veto seringkali disalahgunakan untuk memihak kepada kuasa dunia tertentu. Ia jelas tidak demokratik dan melanggar prinsip asas demokrasi.Ini menyebabkan konflik yang berlaku tidak dapat diselesaikan oleh mana-mana wakil tetap majlis tersebut. Selaras dengan prinsip 'satu negara, satu undi', Malaysia berpendapat sekarang adalah masanya kuasa veto dihapuskan. sebagai organisasi yang membawa semangat dan lambang demokrasi kepada dunia, PBB perlu kembali pada landasan penubuhannya.Tindakan pengasingan sesebuah negara daripada pertubuhan antarabangsa bertentangan dengan prisip multilateralisme dan menghalang dialog.


KKM lulus perolehan darurat naik taraf dua klinik kesihatan Sabak Bernam

(Menteri Kesihatan, Khairy Jamaluddin bersama Menteri Pembangunan Usahawan dan Koperasi yang juga Ahli Parlimen Tanjong Karang, Tan Sri Noh Omar ketika membuat lawatan ke fasiliti hospital selepas Majlis Penyerahan Hospital Tanjong Karang hari ini/ Foto BERNAMA)

TANJONG KARANG, 26 September - Kementerian Kesihatan telah meluluskan peruntukan dan perolehan darurat kepada dua klinik di daerah Sabak Bernam iaitu Klinik Kesihatan Parit Baru sebanyak RM1.6 juta manakala RM481,000 bagi Klinik Desa Batu Empat Sepintas.Kedua-dua klinik ini telah mengalami bencana kebakaran baru-baru ini dan operasi bagi fasiliti tersebut terpaksa dihentikan sementara waktu.Menurut Menterinya, Khairy Jamaluddin, peruntukan ini termasuklah bagi kerja-kerja naik taraf bangunan serta penggantian peralatan perubatan dan bukan perubatan yang terjejas akibat bencana kebakaran tersebut.Beliau berkata demikian selepas Majlis Penyerahan Hospital Tanjong Karang, di sini hari ini.

(Menteri Kesihatan, Khairy Jamaluddin bersama Menteri Pembangunan Usahawan dan Koperasi yang jugaAhli Parlimen Tanjong Karang, Tan Sri Noh Omar ketika membuat lawatan ke fasiliti hospital selepasMajlis Penyerahan Hospital Tanjong Karang hari ini/ Foto BERNAMA)

Katanya, buat masa ini perkhidmatan klinik ibu dan anak di Klinik Kesihatan Parit Baru dipindahkan sementara ke Klinik Desa Teluk Rhu sementara perkhidmatan lain dipindahkan ke Klinik Kesihatan Sungai Air Tawar.Manakala perkhidmatan pergigian di Klinik Kesihatan Parit Baru telah disambung semula minggu lepas kerana setelah pemeriksaan menyeluruh mendapati ia tidak terjejas.Jelas Khairy, perkhidmatan Klinik Desa Batu Empat pula dipindahkan ke Klinik Kesihatan Sabak Bernam buat sementara waktu.


RM72,000 bantuan dermasiswa buat pelajar PETAMA

(RM72,000 bantuan dermasiswa kepada 30 pelajar di PETAMA)

KUANTAN, 26 September- Majlis Ugama Islam dan Adat Resam Melayu Pahang (MUIP) mengagihkan sebanyak RM72,000 bantuan dermasiswa kepada 30 pelajar di Pembangunan Tamadun Masyarakat Asli (PETAMA).  Timbalan Ketua Pegawai Eksekutif Baitulmal dan Operasi MUIP, Dr Asmadi Abdul Rahman berkata, "agihan zakat itu bagi membantu pelajar PETAMA menimba ilmu agama, sekali gus dapat menyampaikannya kepada masyarakat Orang Asli di kawasan pedalaman."  Katanya, "pelajar Orang Asli yang menamatkan pengajian PETAMA selama tiga tahun layak menerima Sijil Kemahiran Malaysia (SKM) dan diberi peluang menjadi pendakwah." Masyarakat Orang Asli di Pahang juga semakin menerima agama Islam dan bantuan dakwah daripada kakitangan MUIP dan pelajar PETAMA semakin bertambah.  Asmadi turut menambah, "perkembangan islam di perkampungan orang asli nampaknya lebih berkembang, daripada sudut penghayatan lebih baik khususnya di kawasan sebelah Cameron Highlands hampir keseluruhannya beragama Islam dan kini semakin berkembang hasil asuhan di PETAMA."  Beliau berkata demikian kepada pemberita selepas Majlis Penyerahan Zakat Kepada Pelajar PETAMA di Kuantan, Pahang.  Pada majlis tersebut, sebanyak enam buah komputer riba telah diagihkan kepada enam ketua zon Penyelaras Pembangunan Insaniah Masyarakat Asli (PePIMA) di Pahang.  PePIMA ialah pelajar orang asli yang pernah mendapat pendidikan Agama Islam di PETAMA dan menjalankan kerja-kerja dakwah demi mengembangkan syiar Islam.

(Pelajar PETAMA pada Majlis Penyerahan Zakat di Kuantan)


Isu kekurangan katil dalam wad bersalin dipandang serius

PASIR MAS, 26 September- Kementerian Pembangunan Wanita, Keluarga dan Masyarakat (KPWKM) mengambil serius berkait isu kekurangan katil di wad bersalin membabitkan beberapa hospital kerajaan. Menurut Timbalan Menteri KPWKM, Datuk Siti Zailah Mohd Yusoff, pihaknya bercadang untuk membawa perkara tersebut menerusi mesyuarat kabinet. Katanya, pihaknya akan bekerjasama dengan Kementerian Kesihatan Malaysia (KKM) yang lebih arif untuk sama-sama membantu menyelesaikan perkara itu dengan segera. Beliau turut menambah, “di kementerian memang kita sangat mengharapkan keselesaan fasiliti buat ibu yang bersalin. Perkara ini akan dibawa oleh yang amat berhormat menteri kepada mesyuarat kabinet.” Beliau berkata demikian pada sidang media selepas merasmikan Majlis Pelancaran Jelajah Go Digital-MPUK di Bazar Siti Fatimah, Pasir Mas, Kelantan, hari ini. Mengulas lanjut, Datuk Siti Zailah turut mengalu-alukan Badan Bukan Kerajaan (NGO) dan badan korporat supaya turut membantu memberi kemudahan kepada hospital yang kekurangan katil terutamanya di wad bersalin. Terdahulu, media melaporkan keluhan wanita yang bersalin di beberapa hospital kerajaan terpaksa ditempatkan di kerusi bagi menunggu kelahiran bayi mereka bahkan ada yang terpaksa menunggu berhari-hari untuk mendapatkan katil di wad bersalin. Selain itu, ada juga diantara mereka yang terpaksa merujuk ke beberapa hospital lain sebelum diterima masuk ke dalam wad dengan alasan sama iaitu jumlah pesakit dalam satu masa terlalu ramai dan kekurangan katil.

(Datuk Siti Zailah pada Majlis Pelancaran Jelajah Go Digital-MPUK)


Pindaan Akta 265 Januari depan, beri manfaat kepada 14 juta pekerja

KULIM, 26 September- Pindaan Akta Kerja 1955 (Akta 265) yang akan dikuatkuasakan pada 1 Januari 2023 akan memanfaatkan kira-kira 14 juta pekerja sektor swasta di Semenanjung Malaysia dan Wilayah Persekutuan Labuan. Pindaan akta tersebut telah ditambah baik dan telah diwartakan pada 10 Mei 2022 akan memberi perlindungan dan kebajikan kepada golongan pekerja melalui penetapan terma-terma dan syarat-syarat pekerjaan minimum. Timbalan Menteri Sumber Manusia, Datuk Awang Hashim berkata, pindaan Akta 265 melibatkan tiga aspek utama iaitu menambah baik faedah pekerja, meningkatkan perlindungan pekerja dan memperkasa penguatkuasaan. Beliau berkata, pindaan akta tersebut juga mendapat reaksi positif daripada para majikan di seluruh negara. Dalam masa yang sama, "pencapaian yang terencat berikutan COVID-19 ini perlu pembangunan yang pantas untuk kita bergerak dan lebih berusaha." Beliau bercakap kepada pemberita selepas merasmikan Bengkel Pindaan Akta Perhubungan Perusahaan 1967 (Akta 177) dan Akta Kerja 1955 (Akta 265) anjuran Kulim Technology Park Corporation Sdn Bhd, KTPC dan Jabatan Perhubungan Perusahaan Malaysia di Kulim, Kedah.

(Datuk Awang Hashim, Timbalan Menteri Sumber Manusia)


Satu PPS di Pontian ditutup

BATU PAHAT, 26 September- Sebuah Pusat Pemindahan Sementara (PPS) di Pontian, yang menempatkan 50 penduduk terjejas banjir, ditutup pada pukul 1.00 tengah hari tadi. Ia menjadikan jumlah penduduk terjejas sehingga 4 petang tadi, seramai 222 orang daripada 59 keluarga yang masih ditempatkan di empat PPS di daerah Batu Pahat dan Pontian  Menerusi kenyataan Jawatankuasa Pengurusan Bencana Daerah, PPS yang ditutup ialah Sekolah Agama Kayu Ara Pasong manakala PPS Pusat Kokurikulum Johor Sungai Tempayan, menempatkan sembilan penduduk terjejas, kekal beroperasi. Menurut Rosnah Minhat seorang penduduk terjejas mengatakan, "kita ingat pada sebelah petang air boleh surut, rupanya masih tiada perubahan. Pada sebelah malam, selepas maghrib ketua kampung datang untuk memeriksa keadaan semasa, namun paras air semakin bertambah." Rahmad Osman turut melahirkan rasa kecewa, "dua tahun lalu saya pernah menghadapi banjir seperti ini, tapi kali ini lebih teruk berbanding dua tahun lepas." Sementara itu, 3 PPS di Batu Pahat iaitu Sekolah Kebangsaan Peserai, Sekolah Agama Seri Bengkal dan Sekolah Kebangsaan Sungai Suloh, menempatkan 213 penduduk daripada 56 keluarga. Tinjauan di PPS SK Peserai mendapati, penduduk masih sabar menanti air surut di kediaman masing-masing.


Suri rumah didakwa buat laporan palsu, institusi milik NGO

SHAH ALAM, 26 September- Seorang suri rumah mengaku tidak bersalah di Mahkamah Majistret di sini hari ini atas pertuduhan membuat laporan polis palsu berhubung sebuah institusi milik badan bukan kerajaan (NGO).Zuraina Zamri, 45, didakwa membuat laporan palsu dengan memberikan maklumat secara bertulis kepada seorang anggota polis di Balai Polis Taman Sri Muda, Seksyen 25, Petaling pada 12.45 tengah malam, 21 Ogos lepas.Dia didakwa mengikut Seksyen 182 Kanun Keseksaan yang membawa hukuman penjara maksimum enam bulan atau denda sehingga RM2,000 atau kedua-duanya jika sabit kesalahan.Timbalan Pendakwa Raya Elyza Amira Habeeb Rahman mencadangkan jaminan RM3,000 dan Zuraina diminta tidak mengeluarkan kenyataan media yang boleh menjejaskan prosiding kes.Peguam Datuk Wan Azmir Wan Majid yang mewakili Zuraina memohon jumlah itu dikurangkan kerana ini kali pertama anak guamnya didakwa dan susulan daripada itu anaknya yang berusia 20 tahun kini tular di media sosial.Majistret Mohamad Redza Azhar Rezali membenarkan jaminan RM2,000 dengan seorang penjamin serta tertuduh dilarang mengeluarkan kenyataan media yang boleh mengganggu kes dan sebutan semula kes ditetapkan pada 15 November.

Sementara itu, Ketua Polis Daerah Shah Alam ACP Mohd Iqbal Ibrahim menerusi kenyataan hari ini berkata wanita itu yang juga pengadu telah membuat laporan kira-kira 11.00 malam, 21 Ogos lepas mendakwa anaknya yang merupakan pelatih di sebuah madrasah telah dipukul, ditumbuk dan kepala diketuk oleh warden serta mahu mengeluarkan anaknya dari tempat terbabit.Mohd Iqbal berkata susulan laporan itu, pihaknya mendapati anaknya dihantar ke pusat itu selama empat bulan bagi menjalani rawatan pemulihan ketagihan dadah. “Pada 23 Ogos, anak pengadu telah membuat satu laporan polis menyatakan dia tidak dipukul oleh pihak madrasah itu dan selang dua hari kemudian, lelaki berkenaan sekali lagi membuat laporan polis mengatakan dipukul oleh pihak yang sama. “Pemeriksaan lanjut telah dibuat terhadap mangsa di Hospital Shah Alam mendapati tiada sebarang kecederaan pada mangsa,” katanya. Mohd Iqbal berkata kes itu disiasat di bawah Seksyen 323 Kanun Keseksaan dan telah dirujuk ke pihak Timbalan Pendakwa Raya dan diputuskan tiada tindakan lanjut (NFA), namun pengadu kes itu dituduh di bawah Seksyen 182 Kanun Keseksaan hari ini.- BERNAMA


Kes tunggakan pembahagian pusaka menurun 40 peratus - Takiyuddin

KOTA BHARU, 26 September - Lebih 29,000 kes tunggakan pembahagian pusaka berjaya diselesaikan sehingga Ogos 2022.Jumlah tersebut dianggarkan mengalami pengurangan sebanyak 40 peratus berbanding tunggakan sedia ada. Menteri Tenaga dan Sumber Asli, Datuk Seri Takiyuddin Hassan berkata ia menerusi usaha berterusan Kementerian Tenaga dan Sumber Asli (KeTSA) melalui Jabatan Ketua Pengarah Tanah dan Galian Persekutuan (JKPTG) dalam menangani tunggakan kes tersebut.

"Kita sekarang ini dalam proses untuk membuat peraturan yang dibenarkan dibawah pindaan ini antaranya kita mengambil langkah untuk mempercepatkan pembahagian pusaka ini dengan cara kita cuba memperkenalkan penyelesaian secara atas talian," katanya pada sidang media selepas merasmikan Majlis Pelancaran Klinik Penyelesaian Tunggakan Kes Pusaka Peringkat Negeri Kelantan, di sini.

Tambah Takiyuddin, pencapaian itu juga susulan penempatan semula pegawai Unit Petugas Khas (UPK) JKPTG yang sebelum ini ditempatkan di pentadbiran tanah negeri ke Pejabat UPK di setiap negeri di Semenanjung.


Dakwaan cubaan culik pelajar, siasatan sedang dijalankan

(Tangkap layar siaran media PDRM Perak)

IPOH, 26 September- Siasatan sedang dijalankan susulan dakwaan cubaan culik seorang pelajar sekolah di hadapan Sekolah Kebangsaan Pengkalan, Taman Pinji Mewah, Ipoh, yang tular Jumaat lepas menurut Ketua Polis Perak, Datuk Mohd Yusri Hassan Basri. Menerusi satu kenyataan beliau berkata, "pihaknya menerima laporan mengenai insiden tersebut daripada ibu kanak-kanak itu pada jam 9 malam hari yang sama."  Jelasnya, "satu pasukan siasatan khas telah ditubuhkan bagi menyiasat kes ini.“Selain itu, kami telah menempatkan pegawai polis sebagai pegawai perhubungan sekolah (PPS) di seluruh Perak,” katanya. Di samping itu, pihaknya turut bekerjasama dengan Jabatan Pendidikan Negeri serta pihak sekolah dalam usaha mempertingkatkan langkah pencegahan dan keselamatan di sekolah.  Mohd Yusri turut mengingatkan pihak sekolah supaya memastikan urusan menghantar dan mengambil murid dilakukan oleh ibu bapa atau penjaga yang sah bagi mengelak insiden tidak diingini berlaku. Kes tersebut tular di Facebook selepas bapa kanak-kanak itu memuat naik satu hantaran mendakwa anaknya hampir menjadi mangsa penculikan namun berjaya menyelamatkan diri ketika berada di hadapan sekolah tersebut.


Hospital Tanjong Karang baharu mula beroperasi 10 Oktober

TANJONG KARANG, 26 September- Kira-kira 350,000 penduduk di sekitar Tanjong Karang bakal menerima manfaat apabila Hospital Tanjong Karang mula beroperasi pada 10 Oktober ini.Menteri Kesihatan, Khairy Jamaluddin berkata hospital tersebut telah dinaik taraf kepada Hospital Pakar Minor yang berkapasiti 150 katil. Beliau berkata hospital baharu yang menelan kos lebih RM277 juta itu merupakan hospital pakar minor kedua di Selangor.

"Hospital ini digabungkan bersama Hospital Sungai Buloh dan Hospital Tengku Ampuan Jemaah Sabak Bernam di bawah Hospital Kluster Selangor Zon Utara.“Sebanyak 10 bidang kepakaran akan diperkenalkan di hospital itu secara berfasa merangkumi pembedahan, kecemasan, perubatan umum, obstetrik dan ginekologi, pediatrik, ortopedik, anestesiologi, radiologi, patologi serta bedah mulut dan maksilofasial", katanya selepas Majlis Penyerahan Projek Hospital Tanjong Karang, di sini, hari ini.Katanya, hospital ini turut dilengkapi dengan satu unit mesin 'CT-Scan' serta dua dewan bedah dan wad unit rawatan rapi (ICU) sebanyak empat katil.Selain itu, kompleks hospital tersebut juga akan dilengkapi kemudahan wifi, selain 10 terminal bank dan akan beroperasi secara tanpa tunai bagi kegunaan orang awam serta pesakit.Tambahnya, pada masa ini, Hospital Tanjong Karang mempunyai 785 perjawatan termasuk 457 perjawatan baharu yang diagihkan pada 2022.Projek Hospital Tanjong Karang tersebut bagi menggantikan bangunan Hospital Tanjong Karang lama yang berusia 56 tahun dan merupakan Hospital Tanpa Pakar berkapasiti 112 katil.


Dua Ahli Dewan Negara angkat sumpah sebagai Senator hari ini

KUALA LUMPUR, 26 September - Dua Ahli Dewan Negara hari ini mengangkat sumpah jawatan di hadapan Yang Dipertua Dewan Negara, Tan Sri Dr Rais Yatim di bangunan Parlimen hari ini.Mereka ialah Pengerusi Lembaga Pertubuhan Keselamatan Sosial (Perkeso), Profesor Tan Sri Dr Mohamed Haniffa Abdullah dan Exco Wanita UMNO, Datin Ros Suryati Alang.Pejabat Yang Dipertua Dewan Negara menerusi satu kenyataan memaklumkan kedua-dua Senator itu merupakan lantikan Yang di-Pertuan Agong, berkuat kuasa 20 September lepas hingga 19 September 2025.

Dr Mohamed Haniffa yang berkelulusan Doktor Perubatan dari University of Madras, India, pernah berkhidmat sebagai Pegawai Perubatan di Hospital Klang dan Sabak Bernam serta merupakan Pengasas dan Pengerusi Eksekutif Agensi Pemantauan dan Pemeriksaan Perubatan Pekerja Asing (Fomema) Sdn Bhd.

"Ros Suryati merupakan usahawan berjaya dan pernah dianugerahkan sebagai Tokoh Keusahawanan 2017," menurut kenyataan itu.Rais ketika berucap mengalu-alukan pelantikan dua Ahli Dewan Negara itu menyeru semua Senator memberikan perkhidmatan di lapangan melalui badan-badan bukan kerajaan (NGO) yang diwakili.Beliau juga berharap semua senator bergiat aktif terutama dalam fasa mentransformasikan Parlimen supaya Dewan Negara tetap berada pada tempat yang sepatutnya dan dipandang mulia serta dihormati.“Saya berharap agar Ahli-Ahli Yang Berhormat menggunakan kepakaran masing-masing sebagaimana yang digariskan dalam Perkara 45 Perlembagaan Persekutuan untuk menjuarai apa-apa jua bidang yang terkait dengan senarai tugasan tersebut," katanya.Rais juga menetapkan setiap Senator wajar meneliti senarai tugas kolektif sebagai Indeks Capaian Utama masing-masing mulai 2023.


Eksport koko negara dijangka cecah RM7 bilion menjelang akhir tahun

ISKANDAR PUTERI, 26 September- Nilai eksport koko dan produk berasaskan koko negara meningkat 11.5 peratus kepada RM4.4 bilion pada Januari hingga Jun berbanding RM3.9 bilion bagi tempoh sama tahun lalu.Sehubungan itu, Timbalan Menteri Perusahaan Perladangan dan Komoditi, Datuk Seri Dr. Wee Jeck Seng berkata, pihaknya optimis sasaran eksport sebanyak RM7 bilion menjelang akhir tahun ini mampu dicapai."Pada 2020, kementerian merekodkan nilai eksport bagi koko dan produk hiliran koko berjumlah RM6.26 bilion dan ia meningkat kepada RM6.87 bilion pada tahun lalu.Peningkatan permintaan pasaran eksport bagi koko dan produk hiliran menjadikan sasaran RM7 bilion jumlah eksport industri berkenaan pada suku keempat tahun ini mampu dicapai," katanya pada sidang media Majlis Pengisytiharan Hab Perdagangan Koko Malaysia, di sini.

(Datuk Seri Dr. Wee Jeck Seng, Timbalan Menteri Perusahaan Perladangan dan Komoditi)

Tambah beliau, pihaknya juga telah mengadakan lawatan ke Dubai dan Pakistan, bagi meneroka peluang pasaran produk koko negara.


Kes baharu COVID-19 turun minggu lepas berbanding minggu sebelum

KUALA LUMPUR, 26 September- Bilangan kes baharu COVID-19 yang direkodkan bagi Minggu Epidemiologi ke-38 (ME 38/2022) iaitu dari 18 hingga 24 September menurun kepada 12,963 daripada 13,627 kes dicatatkan pada ME 37/2022 dari 11 hingga 17 September.Ketua Pengarah Kesihatan Tan Sri Dr Noor Hisham Abdullah berkata penurunan dicatatkan adalah sebanyak 4.9%. “Purata kes aktif setiap hari bagi ME 38/2022 ialah 25,325 iaitu terdapat penurunan empat peratus berbanding minggu sebelumnya,” kata beliau dalam kenyataan hari ini. Menurut Dr Noor Hisham, bilangan kes tempatan pada ME 38/2022 menurun 4.8% kepada 12,934 kes daripada 13,585 kes pada ME 37/2022. Kes import COVID-19 pada ME 38/2022 pula mencatatkan penurunan 31% kepada 29 kes berbanding 42 kes pada ME 37/2022, katanya. Beliau berkata bilangan kes sembuh pada ME 38/2022 menurun 5.8% kepada 13,677 kes daripada 14,513 kes pada ME 37/2022 manakala kes kematian pada ME 38/2022 meningkat sebanyak 29% (31 kes kepada 40 kes). Menurut beliau, jumlah kemasukan pesakit COVID-19 ke hospital awam bagi setiap 100,000 populasi bagi semua kategori menurun pada ME 38/2022 berbanding ME 37/2022.“Pesakit kategori satu dan dua menurun 7.1% manakala pesakit kategori tiga, empat dan lima menurun 11.5%,” katanya. Dr Noor Hisham bagaimanapun berkata kes-kes positif COVID-19 yang dipantau Pusat Penilaian COVID-19 (CAC) di seluruh negara menunjukkan peningkatan dari segi bilangan kes baharu yang menjalani pemantauan di rumah iaitu 102%.

(Ketua Pengarah Kesihatan Tan Sri Dr Noor Hisham Abdullah)

Beliau berkata berdasarkan perbandingan data CAC fizikal yang dilaporkan pada ME 37/2022 dan ME 38/2022, bilangan kedatangan pesakit ke CAC menurun 0.5% manakala kes COVID-19 yang dirujuk CAC ke hospital tidak berubah bagi kedua-dua tempoh.Kata Dr Noor Hisham, dari 25 Jan 2020 hingga 24 September lepas, kumulatif kes baharu COVID-19 yang dicatatkan negara ialah sebanyak 4,830,214 kes. Dalam tempoh sama, kumulatif kes sembuh COVID-19 ialah sebanyak 4,768,604 kes manakala kumulatif kes kematian berjumlah 36,348 kes dan kumulatif kluster ialah 7,079 dengan 14 kluster masih aktif. -BERNAMA